Taikun media Mesir, dipenjara tiga tahun serangan seksual terhadap gadis bawah umur

KAHERAH, 24 Mei - Mahkamah Mesir pada Isnin menjatuhkan hukuman penjara tiga tahun kepada seorang ahli perniagaan kerana memperdagangkan dan melakukan serangan seksual terhadap tujuh gadis bawah umur di rumah anak yatim yang diasaskannya.

Taikun media dan hartanah Mohamed el-Amin telah ditangkap pada Januari atas tuduhan melakukan serangan seksual terhadap gadis-gadis muda itu di rumah anak yatim di Beni Suef, kira-kira 100 kilometer (60 batu) di selatan Kaherah.

Amin, yang memiliki rangkaian televisyen popular CBC sebelum dijual pada 2018, berdepan hukuman penjara 25 tahun.

Hukuman penjara tiga tahun itu boleh dirayu, sumber kehakiman memberitahu AFP.

Kes itu mendapat perhatian umum selepas sebuah laman Facebook menuduh Amin melakukan serangan seksual terhadap gadis muda.

Selain saksi yang "mengesahkan keterangan mangsa", gambar turut ditemui pada telefon ahli perniagaan itu semasa siasatan dan rakaman dibuat mangsa menceritakan serangan itu, kata sumber kehakiman.

Pihak pendakwaan berkata, mangsa menuduh Amin kerap menyerang mereka "tanpa persetujuan mereka".

"Dia menyalahgunakan kuasanya terhadap gadis-gadis yatim, yang diserang secara seksual dan diugut untuk dihalau (dari rumah anak yatim) jika mereka melaporkannya," katanya.

Tiga tahun adalah hukuman paling ringan yang diperuntukkan oleh undang-undang Mesir, yang menetapkan hukuman maksimum 15 tahun untuk serangan seksual.

Tetapi kanun keseksaan menetapkan hukuman minimum tujuh tahun jika mangsa di bawah umur atau jika pelakunya menggunakan kuasa ke atas mangsa, dengan hukuman maksimum penjara seumur hidup (25 tahun) jika kedua-dua syarat dipenuhi.- AFP

(Mohamed el-Amin melihat dari kandang defendan semasa sesi perbicaraan.- AFP)


Armenia-Azerbaijan bincang lanjut perjanjian damai Nagorno-Karabakh

(Presiden Majlis Eropah, Charles Michel (kiri)/Fail AFP)

BRUSSELS, 23 Mei- Pemimpin dua negara yang bermusuhan, Azerbaijan dan Armenia mencapai kata sepakat untuk mengadakan “perbincangan lanjut” berhubung perjanjian damai di wilayah bergolak itu yang mencetuskan kembali perang pada 2020.

Menurut Presiden Majlis Eropah, kata putus itu dicapai dalam pertemuaan di Brussels pada Ahad.

Konflik antara Azerbaijan dan Armenia berpunca daripada perebutan wilayah Nagorno-Karabakh yang terletak di antara kedua-dua negara itu, manakala penduduknya pula berlainan agama.

Nagorno-Karabakh adalah sebuah wilayah bergunung yang terletak di selatan Qoqaz, dahulunya berada bawah Soviet Union.

Konflik yang tercetus seabad lalu, memuncak semula pada September 2020 seterusnya mencetuskan perang sehingga meragut lebih 6,500 nyawa dalam tempoh hanya enam minggu.

Konflik berjaya dihentikan selepas Rusia bertindak sebagai orang tengah menyaksikan Armenia menyerahkan sebahagian besar wilayah dikuasainya selama beberapa dekad.

Bagaimanapun, sejak beberapa minggu kebelakangan ini, demontsrasi tercetus di ibu negara Armenia, Yerevan bagi membantah cara Presiden Nikol Pashinyan menangani kopnflik, selepas Pashinyan memulakan rundingan damai dengan Presiden Azerbaijan, Ilham Aliyev bulan lalu.

Menurut Presiden Majlis Eropah, Charles Michel ke dua-dua pemimpin telah mengadakan perbincangan secara “berterus-terang dan produktif” satu inisiatif yang dikemudi EU di Brussels.

“Para pemimpin bersejutu mengadakan perbincangan susulan mengenai masa depan perjanjian damai seterusnya mengawal hubungan antara negara; hubungan Armenia-Azerbaijan, kata kenyataan Michel.

Katanya, proses itu akan bermula “minggu akan datang” dan telah menggesa ke dua-dua pemimpin bahawa "hak dan keselamatan penduduk etnik Armenia di Karabakh perlu bersama-sama ditangani”.

(Polis Armenia menahan penyokong pembangkang dalam prostes antikerajaan di ibu negara Yerevan, pada 18 Mei 2022/AFP)

Selain itu satu Mesyuarat Suruhanjaya Sempadan juga akan diadakan dalam tempoh beberapa hari akan datang bagi menangani isu persempadanan semula sempadan juga mencari "cara terbaik untuk menstabilkan keadaan semasa”.

Para pemimpin juga bersetuju bahawa jaringan pengangkutan tidak lagi perlu disekat.

Pashinyan yang kini berdepan tekanan rakyat agar meletakkan jawatan – ketika ini telah membuat persediaan untuk proses rundingan mengenai normalisasi hubungan antara kedua-dua negara selain isu kemanusiaan serta penyelesaian konflik Nagorno Karabakh", kata kenyataan dari pejabat presiden itu.

Manakala Pejabat Aliyev pula menyebut presiden "menyatakan harapan supaya proses merangka perjanjian damai antara kedua-dua negara dapat disegerakan".

“EU turut mengatur satu lagi pertemuan antara Aliyev dan Pashinyan iaitu pada Julai atau Ogos akan dating,” kata Michel. –AFP


Feri terbakar, sekurang-kurangnya 7 orang mati, 23 lagi cedera

MANILA, 23 Mei- Sekurang-kurangnya tujuh orang terbunuh dalam kejadian kebakaran melibatkan sebuah feri sehingga memaksa penumpang terjun ke laut untuk menyelamatkan diri.

Menurut pengawal pantai dan saksi kejadian, kebakaran melibatkan feri Mercraft 2 itu berlaku kira-kira 6.30 pagi Ahad, waktu tempatan.

Ketika kejadian feri yang dalam perjalanan dari Pulau Polillo ke Real dalam wilayah Quezon di Pulau Luzon itu membawa 134 penumpang dan kru.

Jurucakap Pengawal Pantai Filipina, Komodor Armando Balilo memberitahu, tujuh penumpang terbunuh dan 120 yang lain berjaya diselamatkan. Tujuh lagi hilang manakala operasi mencari masih diteruskan.

Feri tersebut boleh membawa 186 penumpang dan kru pada satu-satu masa.

Asap hitam dan tebal berkepul dari bot tatkala api menyambar seluruh bahagian kapal, berdasarkan gambar yang dikongsi oleh pengawal pantai.

Penumpang yang memakai jaket keselamatan dan pelampung keselamatan pula dilihat berada di dalam air. Ada kalangan mereka diselamatkan feri lain dan sesetengahnya menaiki bot getah boleh kembung.

(Beberapa penumpang yang diselamatkan dilihat duduk di feri lain/AFP)

Menurut Balilo, kebakaran disyaki bermula dalam bilik enjin.

“Kami hanya dapat menyelamatkan 40 orang. Ada dua kematian,” kata Brunette Azagra, kapten sebuah feri lain yang ketika kejadian berada 500 meter dari Mercraft.

“Mereka bernasib baik kerana kami juga dari Polilo. Feri mereka baru sahaja memintas kami sebelum kebakaran berlaku, kata Azagra kepada stesen radio tempatan dan menyifatkan keadaan laut ketika kejadian "agak baik".

Menurut pengawal pantai sekurang-kurangnya 23 orang mengalami kecederaan.

Feri berkenaan berada kira-kira tujuh kilometer (empat batu) dari pelabuhan, kata pegawai bencana bandar Real, Ricky Poblete.

Menurut Poblete selepas melawat mangsa yang cedera di hospital, tujuh yang mati disebabkan lemas.

Filipina, negara kepulauan yang memiliki lebih 7,000 buah pulau, dibelenggu masalah kemudahan pengangkutan air agak lemah, ditambah penyelenggaraan bot dan feri atau kapal yang kurang memuaskan sekali gus mendedahkan pelbagai risiko keselamatan. -AFP


PM New Zealand lawat Amerika Syarikat, tingkat eksport dan tarik pelancong

WELLINGTON, 23 Mei - Perdana Menteri New Zealand, Jacinda Ardern bakal mengadakan lawatan ke Amerika Syarikat minggu ini.Ia sebagai usaha meningkatkan eksport dan menarik lebih ramai pelancong ke negara pasifik itu yang akan membuka sepenuhnya sempadan setelah dua tahun sekatan akibat COVID-19.Dalam satu kenyataan, Ardern dilaporkan bakal bertemu Setiausaha Agung PBB, Antonio Guterres di New York dan pegawai kanan Senat di Washington, DC namun tidak menyenaraikan pertemuan dengan Presiden AS, Joe Biden yang kini dalam rangka lawatan ke Jepun dan Korea Selatan.

"Hubungan antara New Zealand dan Amerika Syarikat adalah penting. Lawatan kali ini melibatkan penglibatan politik dan keselamatan serta promosi pelancongan dan perdagangan," katanya. Mengikut data, perdagangan dua hala antara negara bernilai kira-kira AS$12 bilion pada 2021, dengan pertumbuhan tahunan secara purata sebanyak lima peratus sepanjang 15 tahun.Manakala pelancong AS adalah ketiga terbesar ke New Zealand dengan 10 peratus daripada jumlah ketibaan sebelum COVID-19.Ardern pada awal bulan ini memberi komitmen untuk membuka semula sempadannya bermula akhir Julai ini. - Reuters


Anthony Albanese angkat sumpah jawatan PM Australia

CANBERRA, 23 Mei - Anthony Albanese hari ini mengangkat sumpah sebagai Perdana Menteri baharu Australia, beberapa jam sebelum berlepas menghadiri sidang kemuncak antarabangsa di Tokyo.Perdana menteri berusia 59 tahun itu mengangkat sumpah pada majlis ringkas yang berlangsung di Rumah Kerajaan, Canberra.

Albanese, berkata beliau dan Australia bersedia untuk membabitkan diri dengan dunia mengenai perubahan iklim dan akan menyertai sidang kemuncak esok di Tokyo dengan pemimpin Amerika Syarikat, Jepun dan India, yang dikenali sebagai Quad.Sidang kemuncak Quad selama dua hari yang bermula Esok itu merupakan tugas rasmi pertama beliau selepas memenangi Pilihan Raya Umum.-AFP


Kekurangan susu formula bayi, Amerika Syarikat terima bekalan pertama dari Eropah

INDIANAPOLIS, 23 Mei - Penghantaran pertama susu formula bayi Nestlé ke Amerika Syarikat tiba di Indiana semalam.Ia susulan krisis bekalan yang telah menyebabkan panik dalam kalangan berjuta-juta ibu bapa dan penjaga di negara itu.Menurut Setiausaha Pertanian, Tom Vilsack, pentadbiran Presiden Joe Biden telah mengeluarkan arahan bagi memastikan isu tersebut diatasi segera."Ini adalah langkah pertama. Usaha seterusnya akan dilaksanakan bagi memastikan bekalan tidak berkurangan lagi pada masa akan datang," katanya.Sementara itu, jurucakap Nestle berkata lebih banyak penghantaran akan tiba dalam beberapa hari akan datang.Ia misi pertama seumpamanya susulan krisis bekalan yang dihadapi AS sejak penarikan semula Abbott Laboratories terhadap produk keluarannya serta penutupan kilang pembuatannya di Sturgis, Michigan berikutan laporan jangkitan bakteria terhadap empat orang bayi sebelum ini.

Ketua Eksekutif, Robert Ford pada masa sama berjanji untuk memperbaiki semula bekalan dengan memberi komitmen bahawa kilang akan dibuka semula pada Jun dan akan mengambil masa enam hingga lapan minggu untuk produk dapat dibekalkan semula.Ford juga berkata, Bahagian Pentadbiran Makanan dan Dadah AS masih menyiasat insiden jangkitan bakteria yang dilaporkan. - Reuters


Imran ajak rakyat turun ke jalan, tuntut laksana pilihan raya segera

KARACHI, 23 Mei - Mantan Perdana Menteri Pakistan, Imran Khan mengajak orang ramai berarak ke ibu negara, Islamabad dan menuntut pembubaran parlimen serta menggesa pilihan raya dilaksanakan segera.Dalam satu laporan media tempatan, Imran turut mengumumkan tarikh perarakan dan dijangka bakal menarik penyertaan puluhan ribu penyokong setia beliau.“Saya akan bertemu anda di Islamabad di Lebuhraya Srinagar pada 25 hari bulan pada pukul 3 petang. Kita akan menuntut agar parlimen dibubarkan dan tarikh pilihan raya diumumkan agar rakyat dapat memilih semula demi sebuah negara yang bebas serta adil," katanya.Perkembangan terbaharu itu dilihat pemerhati politik sebagai tindak balas pemimpin pembangkang itu yang digulingkan dalam satu undi tidak percaya bulan lalu setelah dituduh gagal mengendalikan krisis ekonomi negara Asia Tengah itu.

Imran dalam siri ceramah dan perhimpunan di seluruh negara turut menyalahkan Amerika Syarikat dengan menganggap negara Uncle Sam itu berkomplot menjatuhkannya.Sementara itu, Perdana Menteri Shehbaz Sharif juga, seakan bertungkus lumus bagi mengeluarkan negara tersebut daripada kemelut peningkatan kadar inflasi. Pihaknya dilaporkan sedang berbincang dengan Tabung Kewangan Antarabangsa (IMF) untuk mengeluarkan lebih banyak daripada pakej menyelamat sebanyak US$6 bilion yang pernah dipersetujui pada 2019 lalu. Untuk rekod, Pakistan kini menanggung defisit akaun semasa yang kian kritikal ditambah kejatuhan nilai rizab asing bawah US$10.5 bilion dolar, bersamaan dengan import kurang daripada dua bulan.- Reuters


Setelah menang pilihan raya, Albanese mahu menyatupadukan rakyat Australia

CANBERRA, 22 Mei- Anthony Albanese yang Parti Buruhnya menang dalam pilihan raya persekutuan Australia 2022 yang diadakan semalam berjanji untuk menyatupadukan rakyat Australia."Saya ucapkan terima kasih kepada rakan-rakan atas penghormatan luar biasa ini. Malam ini rakyat Australia telah mengundi untuk perubahan," katanya lapor Xinhua.Keputusan pilihan raya itu menandakan berakhirnya pemerintahan Coalition selama hampir sembilan tahun dan Albanese akan menjadi Perdana Menteri Australia ke-31,Mengakui kekalahan, penyandang jawatan perdana menteri Scot Morrison mengucapkan tahniah atas kemenangan Albanese, serta mengambil bertanggungjawab atas kekalahan itu dan mengumumkan pengundurannya sebagai ketua Parti Liberal.

“Kepada rakan-rakan saya yang terpaksa berdepan dengan berita yang sangat sukar serta kehilangan kerusi mereka malam ini, saya sebagai ketua, bertanggungjawab atas kemenangan dan kekalahan,” katanya."Saya akan meletak jawatan pada mesyuarat parti akan datang bagi memastikan parti di bawah kepimpinan baharu dan ia merupakan perkara yang wajar dilakukan."


Britain kesan jangkitan cacar monyet tiada kaitan dengan perjalanan ke Afrika Barat

LONDON, 22 Mei - Britain mengesan jangkitan harian kes cacar monyet atau 'monkeypox' yang tidak mempunyai kaitan dengan perjalanan ke Afrika Barat.Penyakit itu bagaimanapun bersifat endemik di negara tersebut.Penasihat Perubatan Kesihatan United Kingdom, Susan Hopkins berkata angka baharu jangkitan akan dimaklumkan pada hari Isnin, selepas 20 kes dikesan setakat Jumaat lalu. "Kami menjumpai kes yang tidak mempunyai hubungan yang dikenal pasti dengan individu dari Afrika Barat, itu yang kami lihat sebelum ini di negara ini," katanya kepada stesen televisyen BBC."Kami mengesan lebih banyak kes setiap hari. Menurut Hopkins, wabak berkenaan tertumpu di kawasan bandar serta dalam kalangan lelaki yang mengaku homoseksual dan biseksual."Risiko populasi kekal sangat rendah pada masa ini, dan saya fikir orang ramai perlu berwaspada terhadapnya," katanya, sambil menambah bahawa bagi kebanyakan orang dewasa, gejala akan agak ringan".

Kes pertama di United Kingdom diumumkan pada 7 Mei lalu, pada pesakit yang baru-baru ini pergi ke Nigeria.Penyakit tersebut juga merebak di Eropah dan Amerika Utara.Tiada rawatan khusus untuk merawat penyakit tersebut. Bagaimanapun, vaksinasi terhadap cacar itu, didapati 85 peratus berkesan dalam mencegah penyakit itu.Setiausaha Pendidikan, Nadhim Zahawi berkata kerajaan UK sudah mula membeli stok vaksin cacar."Kami mengambil serius mengenai perkara ini," katanya kepada BBC.-AFP


Yoon, Biden dijadual lawat Pusat Operasi Tentera Udara Korea Selatan

SEOUL, 22 Mei- Presiden Korea Selatan Yoon Suk Yeol dan rakan sejawatannya dari Amerika Syarikat (AS) Joe Biden dijadual melawat pusat operasi Tentera Udara hari ini, aturcara terakhir kunjungan tiga hari Biden ke Korea Selatan, lapor agensi berita Yonhap.Kedua-dua mereka akan ke Pusat Operasi Udara dan Angkasa Korea Selatan itu di Pangkalan Udara Osan di Pyeongtaek, terletak 70 kilometer ke selatan Seoul, untuk mendengar taklimat dan memberi sokongan kepada tentera Amerika dan Korea Selatan yang ditempatkan di situ.Lawatan itu dijangka memberi tumpuan terhadap kesediaan kedua-dua sekutu itu berdepan ancaman nuklear dan peluru berpandu Korea Utara selepas Yoon dan Biden bersetuju memperluaskan skop latihan ketenteraan bersama ketika sidang kemuncak semalam.Biden menjadi presiden AS pertama untuk melawat pusat itu yang terletak di bawah paras mukabumi dan berfungsi sebagai kubu utama operasi udara dan angkasa lepas, manakala Yoon menjadi presiden Korea Selatan pertama yang berbuat demikian dalam tempoh 13 tahun.

(Presiden Korea Selatan Yoon Suk Yeol dan rakan sejawatannya dari AS Joe Biden)

Sebelum itu, Biden dijadualkan bertemu dengan Pengerusi Kumpulan Hyundai Motor Euisun Chung.Semalam, syarikat itu mengumumkan rancangan untuk melabur AS$5.54 bilion dalam pembinaan kilang pembuatan kenderaan elektrik dan bateri kereta di Georgia, AS.Pada petang ini, Biden akan berangkat ke Jepun.


Pilihan Raya Australia, Morisson akui kekalahan, Albanese janji bawa perubahan

SYDNEY, 22 Mei - Perdana Menteri Australia, Scott Morrison, mengakui kekalahan kepada calon pembangkang dari Parti Buruh, Anthony Albanese. Beliau turut memaklumkan akan melepaskan jawatan ketua parti Liberal. Ia sekali gus menamatkan pentadbiran selama lapan tahun enam bulan menerusi kerajaan campuran.Morrison mengambil alih pentadbiran Australia pada 2018 selepas beberapa krisis kepimpinan. Dalam ucapan yang disiarkan di televisyen, Morrison berkata, beliau sudah bercakap dengan pemimpin pembangkang dan perdana menteri baharu, Anthony Albanese, serta mengucapkan tahniah atas kemenangannya.

Pengundian di kebanyakan negeri di Australia ditutup semalam dengan tinjauan pendapat sejak awal lagi menunjukkan pihak pembangkang, Parti Buruh, mendahului gabungan Konservatif pimpinan Morrison.Sementara itu, Pemimpin Parti Buruh Anthony Albanese menang pada Pilihan Raya Umum Australia.

(Pemimpin Parti Buruh Anthony Albanese menang pada Pilihan Raya Umum Australia-AFP)

Beliau berkata, rakyat Australia telah mengundi untuk perubahan. Pemimpin Parti Buruh berusia 59 tahun itu berikrar untuk menjadikan Australia sebagai kuasa besar tenaga boleh diperbaharui, memberi suara kepada masyarakat peribumi dalam penggubalan dasar dan peluang sama rata kepada wanita, sebagai keutamaan negara.Dengan hampir dua pertiga undi dikira, Albanese dilaporkan bakal mengetuai parti yang terbesar di parlimen, meskipun masih belum memperoleh majoriti. - AFP


Lapan cedera akibat serangan peluru berpandu Rusia

KIEV, 21 Mei - Sekurang-kurangnya lapan orang, termasuk seorang kanak-kanak, cedera akibat serangan peluru berpandu Rusia.Menurut pihak berkuasa, serangan tersebut turut memusnahkan pusat kebudayaan yang baru diperbaiki di timur Ukraine.Presiden Volodymyr Zelensky berkata di media sosial bahawa Rusia telah menyasarkan "Rumah Budaya yang baru diubah suai", di bandar Lozova, di wilayah timur Kharkiv. Beliau menyifatkan serangan itu sebagai "kejahatan dan kebodohan mutlak".Gabenor wilayah Kharkiv, Oleg Sinegubov berkata lapan orang mangsa yang cedera itu, telah terkena serpihan.

(Letupan besar ketika serangan terhadap pusat kebudayaan di bandar Lozova / AFP)

Kebakaran berlaku di pusat kebudayaan selepas serangan peluru berpandu yang turut merosakkan bangunan berhampiran, kata Sinegubov, sambil menambah bahawa tentera Rusia telah melepaskan tiga peluru berpandu ke arah bangunan berkapasiti 1,000 orang itu yang juga merupakan pusat kebudayaan terbesar di rantau tersebut."Tidak dinafikan penjajah secara langsung menyasarkannya, dua daripada peluru berpandu telah dipintas dan api telah dipadamkan" katanya menerusi telegram."Penjajah telah mengenal pasti budaya, pendidikan dan kemanusiaan sebagai musuh mereka. Dan mereka tidak melepaskan peluru berpandu atau bom," tulis Zelensky di Telegram.Beliau menambah video pada mesejnya yang menunjukkan letupan besar di bangunan itu, menyebabkan banyak serpihan terbang ke semua arah, diikuti oleh kepulan asap hitam tebal. Menteri Pertahanan Oleg Motuzianyk berkata keadaan di bahagian timur tegang pada hari Jumaat dan kelihatan semakin teruk.Dia memberitahu sidang akhbar bahawa tentera Rusia melepaskan tembakan ke arah barisan pertahanan Ukraine.Rusia dituduh menyasarkan infrastruktur awam sejak ia melancarkan pencerobohan ke atas Ukraine pada 24 Februari. Konflik itu telah memusnahkan beberapa buah bandar.-AFP


Tentera Rusia musnahkan wilayah perindustrian, Donbas

KIEV, 20 Mei - Presiden Ukraine Volodymyr Zelensky memaklumkan tentera Rusia telah memusnahkan sepenuhnya wilayah perindustrian, Donbas.Zelensky turut menuduh Moscow melakukan pengeboman tidak masuk akal dengan memperhebatkan serangannya terhadap Ukraine. Zelensky juga mengulangi tuduhannya bahawa Rusia sedang melakukan pembunuhan besar-besaran.

Presiden Zelensky berkata, sementara pasukan Ukraine terus membebaskan wilayah Kharkiv di timur Kiev, Rusia pula terus membedil Donbas, di tenggara Ukraine dengan 12 maut dalam pengeboman terbaharu tentera Rusia.Katanya tindakan Moscow itu adalah percubaan jenayah secara sengaja untuk membunuh sebanyak mungkin warga Ukraine, serta memusnahkan infrastuktur, rumah, kemudahan sosial dan kilang.Zelensky juga mengucapkan terima kasih kepada Amerika Syarikat kerana meluluskan pakej bantuan baru berjumlah AS$40 bilion kepada Ukraine.


Ramos-Horta sekali lagi dilantik Presiden Timor-Leste

(Orang ramai beratur untuk membuang undi semasa pusingan kedua dan terakhir pilihan raya presiden Timor Timur di Dili, Timor Timur, 19 April 2022/FOTO FAIL REUTERS)

DILI, 20 Mei- Pemimpin bebas yang juga pemenang Nobel, Jose Ramos-Horta, dilantik sebagai Presiden kelima Timor-Leste.Ramos-Horta,72, yang mengangkat sumpah jawatan di Dili sejurus sebelum tengah malam, berikrar bahawa beliau mewakili seluruh rakyat negara ini dan akan berusaha mengukuhkan perpaduan nasional.Beliau yang pernah menyandang jawatan sama dari 2007 hingga 2012, selain berpengalaman menjadi Perdana Menteri dan Menteri Luar, juga mahu menjalinkan hubungan lebih rapat dengan China."Kami berhasrat untuk meningkatkan kerjasama bilateral dengan China, terutama dalam bidang pertanian organik dan mampan, industri kecil, perdagangan, teknologi baharu, tenaga diperbaharui, kesalinghubungan, pendigitalan, kecerdasan buatan serta infrastruktur bandar dan pedalaman," katanya.

(Pemenang Hadiah Nobel Jose Ramos Horta, Presiden Timor-Leste yang baru dilantik, menyampaikan ucapannya selepas mengangkat sumpah semasa upacara angkat sumpah di Dili/FOTO REUTERS)

Selain itu, Ramos-Horta berkata, jalinan dengan Indonesia, Australia dan negara serantau turut berada dalam senarai agenda utama pentadbirannya.Seterusnya, beliau akan terus memupuk hubungan istimewa dengan Amerika Syarikat (AS), di samping menyokong untuk Timor-Leste menyertai blok ASEAN.Katanya, beliau juga akan menekankan isu keselamatan makanan, selain mengusulkan supaya dana diwujudkan bagi melindungi petani daripada kesan turun naik harga global.Walaupun bertanding sebagai calon bebas, Ramos-Horta disokong oleh parti CNRT yang diterajui oleh bekas Presiden dan Perdana Menteri, Xanana Gusmao. - REUTERS


PBB gesa hasil pertanian Russia, Ukraine dikembalikan ke pasaran dunia

NEW YORK, 20 Mei - Pertubuhan Bangsa Bersatu (PBB) menggesa supaya usaha dilakukan untuk mengembalikan hasil pertanian Russia dan Ukraine ke pasaran dunia.Setiausaha Agung PBB, Antonio Guterres berkata pihaknya sedang berusaha mendapatkan perjanjian yang akan membolehkan Ukraine mengeksport makanan dan membawa pengeluaran makanan dan baja Rusia ke pasaran dunia tanpa sekatan.

"Kami sedang berusaha ke arah suatu perjanjian pakej yang akan membolehkan Ukraine mengeksport makanan bukan saja menggunakan kereta api tetapi juga menerusi Laut Hitam, selain bakal membawa makanan serta baja keluaran Russia kembali ke dalam pasaran dunia tanpa sekatan," katanya pada mesyuarat Majlis Keselamatan mengenai konflik dan keselamatan makanan.Guterres berkata, usaha itu memerlukan semangat muhibah dalam kalangan semua negara berkaitan.Tambah Guterres, sebarang penyelesaian bermakna kepada kekurangan bekalan makanan global memerlukan penyepaduan semula pengeluaran pertanian Ukraine, selain pengeluaran makanan dan baja oleh Rusia dan Belarus ke pasaran dunia walaupun ketika perang.Sementara itu, bagi memenuhi keperluan keselamatan makanan dan pemakanan yang mendesak di Niger, Mali, Chad dan Burkina Faso, PBB mengumumkan pengeluaran AS$30 juta daripada Tabung Respons Kecemasan Pusat bagi tujuan itu.-REUTERS


Lima hari catat sifar COVID-19, Shanghai kembali kesan tiga jangkitan

(Kerja-kerja sanitasi giat dilakukan semasa perintah berkurung dilaksanakan di Shanghai, 18 Mei 2022/FOTO REUTERS)

BEIJING, 20 Mei- Shanghai mengenakan sekatan lebih ketat berikutan pengesanan kes baharu COVID-19, buat pertama kali selepas tempoh lima hari tanpa jangkitan di luar kawasan kuarantin.

Bagaimanapun, langkah memansuhkan perintah berkurung pada 1 Jun ini dilihat masih kekal dalam perancangan, bergantung kepada keadaan semasa.Hab komersial dengan 25 juta penduduk itu merekodkan tiga kes baharu di sebuah daerah di luar kawasan kuarantin semalam, manakala kadar jangkitan menyaksikan peningkatan dalam kawasan yang dikawal ketat.Menurut pihak berkuasa, tiga kes baharu itu membabitkan sebuah keluarga yang sudah mengambil tiga dos vaksin dan jangkitan dikesan ketika mereka melakukan ujian pengesanan di daerah Qingpu.Mereka dilaporkan tidak meninggalkan bandar Xujing sejak 14 hari lalu, namun pernah pergi ke empat kawasan termasuk sebuah pasar raya yang kini ditutup bagi menjalani proses sanitasi.Timbalan Ketua daerah Qingpu, Zhang Yan, berkata sejak kes dikesan, semua 200,000 penduduk bandar berkenaan menjalani ujian COVID-19 dan disahkan negatif."Daerah kami mengikuti semua langkah kawalan dan pencegahan yang ditetapkan bagi mengawal dan mencegah wabak ini dengan baik serta secepat mungkin," katanya.Dalam pada itu, pegawai pihak berkuasa tempatan memaklumkan, taman rekreasi akan dibuka semula di pinggir bandar Shanghai mulai Ahad ini, manakala taman lain dijangka pada Jun ini sekiranya memenuhi syarat ditetapkan.Namun, kemudahan dalam taman berkenaan kekal tidak beroperasi manakala usaha untuk membuka semula empat laluan Metro mulai Ahad ini, kekal seperti dirancang.Shanghai baru-baru ini membenarkan lebih ramai penduduknya keluar dari kediaman dengan kebanyakan kawasan kejiranan mengeluarkan pas terhad supaya mereka dapat bersiar atau pergi ke pasar raya.

(Wanita membawa kotak makanan semasa penutupan Covid-19 di Shanghai, pada 18 Mei 2022/ FOTO REUTERS)

Bagaimanapun, kebanyakan penduduk masih terperangkap dalam kediaman masing-masing dengan bergantung kepada aplikasi penghantaran dan bekalan makanan daripada kerajaan.Perintah berkurung dan peraturan ketat yang dilaksanakan di Shanghai serta bandar lain adalah berpandukan dasar 'sifar-COVID-19' bagi memutuskan rantaian jangkitan wabak itu sebaik saja dikesan, berbanding dasar 'hidup dengan COVID-19' di negara lain.Beijing pula, yang menempatkan 22 juta penduduk, melaporkan 62 kes baharu COVID-19 semalam, meningkat berbanding 55 kes pada hari sebelumnya.Ibu negara China itu berusaha menghentikan penularan sejak April lalu biarpun langkah kawalan dilaksanakan dengan ramai penduduk bekerja dari rumah selain banyak kedai dan lokasi tumpuan ditutup.Namun, jumlah kes harian kekal pada catatan dua angka berbanding Shanghai serta bandar raya utama di negeri lain. - REUTERS


Pemimpin Quad bersidang, tingkat kerjasama ketenteraan serantau

TOKYO, 20 Mei - Pemimpin Jepun, India, Australia dan Amerika Syarikat bertemu di Tokyo minggu depan untuk mencari titik persamaan dalam mengekang pengaruh China dk rantau Indo-Pasifik, walaupun terdapat perbezaan pendapat antara mereka mengenai pencerobohan Rusia ke atas Ukraine.Dialog keselamatan strategik dikenali sebagai Quad itu pertama kali bersidang pada 2007 dengan agenda mengimbangi pengaruh ekonomi, ketenteraan dan teknologi China yang semakin berkembang.Ramai pemerhati yakin bahawa Beijing sedang mengintai tindak balas antarabangsa terhadap perang di Ukraine dalam ia mempertimbangkan pilihannya untuk "menyatukan semula" Taiwan dengan tanah besar."Pemimpin Quad akan bercakap tentang cara mereka boleh meningkatkan pencegahan dan kerjasama ketenteraan (sekiranya China mencerobohi Taiwan)," kata Pengarah bersama Institut Kajian Asia Kontemporari di Temple University, Robert Dujarric.

(Pakatan Quad sepakat kekang tindakan unilateral kuasa besar tanpa menamakan China secara langsung/AFP)

"Forum 24 Mei akan menunjukkan kepada Beijing bahawa kumpulan Quad bekerjasama untuk membendung, menghalang, menentang China," katanya kepada AFP.Presiden Amerika Syarikat, Joe Biden akan berada di Jepun buat kali pertama sejak memegang jawatan dan dijangka menggunakan rundingan dua hala dengan Perdana Menteri Jepun, Fumio Kishida untuk menangani kebimbangan mengenai Beijing.Mereka dijangka mengeluarkan kenyataan bersama yang memberi amaran bahawa perkumpulan Quad bersedia untuk "bertindak balas" terhadap tindakan China yang menjejaskan kestabilan serantau.Suasana ketika ini tegang, dan keseluruhan sidang kemuncak itu masih boleh dibayangi Korea Utara, yang dipercayai sedang membuat persediaan melancarkan peluru berpandu baharu atau ujian nuklear.Di pihak Jepun, kebimbangannya ialah tindakan China meningkatkan rondaan di sekitar pulau yang dipertikaikan. -AFP


Parlimen Jepun lulus RUU pertingkat perlindungan terhadap wanita

TOKYO, 20 Mei - Parlimen Jepun meluluskan rang undang-undang (RUU) untuk memperkasakan kebajikan dan melindungi kaum wanita yang miskin dan yang menjadi mangsa keganasan rumah tangga dan penderaan seksual, lapor Sputnik pada Khamis.Menurut agensi berita Kyodo, keputusan itu diambil susulan desakan pelbagai pihak bahawa peraturan sedia ada bawah Undang-undang Antipelacuran 1956 sudah tidak sesuai dengan keadaan semasa.Wanita Jepun kerap menghadapi masalah seperti kemiskinan, serangan seksual, penderaan dan kemurungan yang menjadi antara punca peningkatan kes bunuh diri.

(Wanita Jepun kerap menghadapi masalah seperti kemiskinan, serangan seksual, penderaan dankemurungan yang menjadi antara punca kepada peningkatan kes bunuh diri/Gambar hiasan)

Undang-undang baharu itu bertujuan membangunkan pelbagai langkah untuk melindungi wanita kurang bernasib baik dan menyediakan pekerjaan serta bantuan perumahan dengan mengadakan penyelarasan bersama pertubuhan bukan kerajaan (NGO) dan hak asasi manusia. Parlimen Jepun juga merancang menyemak semula peruntukan Undang-undang Antipelacuran mengenai kaunseling dan tempat perlindungan wanita untuk dimasukkan dalam perundangan baharu.Undang-undang itu dijangka berkuat kuasa pada April 2024.- BERNAMA


Brazil rekodkan paras suhu terendah dalam sejarah

(Orang ramai berjalan di sepanjang lorong basikal di pantai Copacabana di Rio de Janeiro semasa cuaca sejuk luar biasa/AFP)

RIO DE JANEIRO, 20 Mei - Brazil berdepan musim sejuk lebih awal apabila merekodkan paras suhu terendah dalam sejarah pada Khamis, sekali gus mengancam golongan gelandangan dan tanaman. Bandar Brasilia merekodkan suhu paling rendah, 1.4 darjah selsius. Manakala, laman sesawang Agensi Meteorologi Inmet, menunjukkan seluruh bahagian selatan dalam peta Brazil mengalami gelombang sejuk berbahaya.

(Seorang wanita merakam gambar ombak yang kuat di pantai Leme, Rio de Janeiro, Brazil, akibat cuaca sejuk yang luar biasa/AFP)

Di Sao Paulo, bandar terbesar di Amerika Latin mencatatkan suhu 6.6 darjah selsius, paras paling rendah direkodkan sejak tahun 1990. Sementara itu, negeri selatan, Santa Catarina merekodkan suhu di bawah dua darjah selsius selama beberapa hari. Menurut Estael Sias dari Agensi Meteorologi Metsul, gelombang sejuk luar biasa itu berlaku akibat daripada Taufan Yakecan yang menjejaskan selatan Brazil dan Uruguay. -AFP


Kempen ketenteraan di Ukraine, sekatan antarabangsa terhadap Rusia jejaskan bekalan komoditi

MOSCOW, 20 Mei - Rusia menegaskan Barat tidak seharusnya mengharapkan negara itu meneruskan bekalan makanan, jika mereka terus menyerang Moscow dengan mengenakan sekatan yang ketat susulan pencerobohan Ukraine. Perkara itu dinyatakan Timbalan Pengerusi Majlis Keselamatan Rusia, Dmitry Medvedev. Beliau yang juga bekas Presiden menjelaskan, negara itu sedia memenuhi tanggungjawabnya kepada masyarakat antarabangsa.Namun, Moscow juga mengharapkan bantuan daripada rakan dagang termasuk di platform antarabangsa.

Rusia dan Ukraine menghasilkan 30% daripada bekalan gandum global.Kempen ketenteraan Moscow di Ukraine dan sekatan antarabangsa terhadap Rusia, menjejaskan bekalan baja, gandum dan komoditi lain dari kedua-dua negara.Ini termasuk peningkatan harga makanan dan bahan api, terutamanya di negara membangun. - AFP


Kanada akan haramkan Huawei dan ZTE daripada rangkaian tanpa wayar 5G

OTTAWA, 20 Mei - Kanada akan mengharamkan gergasi telekomunikasi China, Huawei dan ZTE daripada rangkaian tanpa wayar 5G kerana kebimbangan keselamatan negara.Langkah yang sudah lama ditunggu itu mengikut tindakan Amerika Syarikat (AS) dan sekutu utama lain dan berlaku selepas pertikaian diplomatik antara Ottawa dan Beijing berhubung penahanan seorang eksekutif kanan Huawei atas waran AS, yang kini telah diselesaikan.AS telah memberi amaran tentang implikasi keselamatan apabila memberikan syarikat teknologi China itu, akses kepada infrastruktur telekomunikasi utama yang boleh digunakan untuk pengintipan, manakala Huawei dan Beijing telah menolak dakwaan itu.Menteri Industri Kanada, Francois-Philippe Champagne dan Menteri Keselamatan Awam, Marco Mendicino membuat pengumuman itu pada sidang media.

(Bandaraya Ottawa di negara Kanada/Foto fail)

"Hari ini, kami mengumumkan hasrat kami untuk melarang kemasukan produk dan perkhidmatan Huawei dan ZTE dalam sistem telekomunikasi Kanada," kata Champagne."Syarikat telekomunikasi di Kanada tidak akan dibenarkan memasukkan produk atau perkhidmatan rangkaian mereka yang membahayakan keselamatan negara kita," katanya."Pembekal yang telah memasang peralatan ini akan dikehendaki menghentikan penggunaannya dan mengeluarkannya."Kanada telah mengkaji semula perkara itu selama beberapa tahun dan berulang kali menangguhkan keputusan yang pertama kali dijangka pada tahun 2019. -AFP


Pakistan larang import barangan "tidak perlu", jimat tukaran asing

NEW DELHI, 20 Mei- Kerajaan Pakistan melarang import barangan "tidak perlu" dalam usahanya untuk menjimatkan tukaran asing memandangkan nilai mata wang jatuh mendadak berbanding dolar US sejak beberapa hari kebelakangan ini.Pada Khamis nilai satu dolar US adalah 200 rupee berbanding 182 rupee pada sebulan yang lalu."Keputusan saya untuk melarang import barangan mewah dapat jimatkan tukaran asing negara," kata Perdana Menteri Shehbaz Sharif.Barangan itu termasuk kereta, telefon bimbit, peralatan rumah, pinggan mangkuk, bagasi, syampu, peralatan mandian, daging sejuk beku, rokok, alat solek dan muzik.Menteri Penerangan Marriyum Aurangzeb berkata terdapat "situasi kecemasan" dan rakyat Pakistan perlu mengurangkan kebergantungan terhadap produk import.Beliau berkata defisit perdagangan di Pakistan sudah berada pada tahap serius.

(Kereta bergerak melepasi Atrium Mall dan Cinemas di Karachi, Pakistan, 17 Mei 2016/FOTO REUTERS)

“Kami mempunyai kapasiti dan pengalaman untuk menyelesaikan isu ekonomi semasa. Langkah yang diambil untuk larang barangan import bertujuan menstabilkan ekonomi," kata Marriyum dalam satu sidang media pada Khamis.Beliau berkata larangan import barangan bukan keperluan itu dapat menjimatkan US$6 bilion setahun dan meningkatkan industri pembuatan domestik.-BERNAMA


Indonesia tarik balik larangan eksport minyak sawit mulai Isnin -Presiden

(Presiden Indonesia Joko Widodo bercakap pada mesyuarat semasa Persidangan Perubahan Iklim PBB (COP26) di Glasgow, Scotland, Britain, 2 November 2021/FOTO REUTERS)

JAKARTA, 19 Mei-Indonesia akan menarik balik larangan eksport minyak sawitnya mulai Isnin (23 Mei), berikutan peningkatan dalam keadaan bekalan minyak masak domestik, kata Presiden Joko Widodo hari ini.Indonesia, pengeksport minyak sawit terkemuka dunia itu menyumbang kira-kira 60 peratus daripada bekalan di seluruh dunia,telah menghentikan penghantaran minyak sawit mentah (MSM) dan beberapa produk terbitan sejak 28 April lalu untuk cuba menjinakkan harga minyak masak domestik yang melambung tinggi.Keputusan itu dibuat walaupun minyak masak pukal belum surut kepada harga sasaran 14,000 rupiah ($0.96) seliter, kerana kerajaan mempertimbangkan kebajikan 17 juta pekerja dalam industri minyak sawit, kata presiden dalam satu kenyataan video.Indonesia mengemukakan larangan ke atas eksport minyak sayuran yang digunakan secara meluas sebagai cara mengawal harga dalam negeri, tetapi tekanan semakin meningkat untuk meredakannya apabila petani membantah bahawa tiada permintaan untuk buah sawit mereka.

(Larangan eksport minyak sawit ndonesia bermula pada 28 April 2022/FOTO AFP)

Larangan itu telah menganggu kestabilan pasaran minyak sayuran global yang sudah sedia berdepan pergelutan dan ketidakstabilan ditambah dengansituasi perang di Ukraine yang menganggu sebahagian besar bekalan minyak bunga matahari.

"Berdasarkan bekalan dan keadaan minyak masak dan memandangkan terdapat 17 juta orang dalam industri sawit; petani dan pekerja sokongan lain, saya memutuskan eksport minyak masak akan dibuka semula pada Isnin, 23 Mei."Kerajaan akan tetap memantau segala-galanya dengan ketat bagi memastikan permintaan akan dipenuhi dengan harga mampu milik," katanya pada taklimat dalam talian. -REUTERS


Minyak Sawit: Ahli Parlimen Indonesia minta semakan larangan eksport

(Pekerja memuatkan tandan buah kelapa sawit untuk diangkut dari tapak pungutan ke kilang di Pekanbaru, wilayah Riau, Indonesia, 27 April 2022/FOTO REUTERS)

JAKARTA, 19 Mei- Ahli Parlimen Indonesia hari ini meminta kerajaannya mengkaji semula larangan eksport minyak sawit, kerana kumpulan industri memberi amaran salah satu penyumbang ekonomi utama negara itu mungkin terhenti beberapa minggu akan datang apabila penyimpanan menghampiri kapasiti penuh.Indonesia, pengeksport minyak sawit terkemuka dunia, sejak 28 April lalu menghentikan eksport minyak sawit mentah (MSM) dan beberapa produk hasil dari tanaman itu, dalam usaha untuk mengimbangi harga minyak masak domestik yang melonjak tinggi.Dalam perbincangan ringkas dengan Menteri Kewangan, Sri Mulyani Indrawati, ahli jawatankuasa bajet Parlimen berkata, mereka menggesa kerajaan menilai larangan eksport MSM, biarpun tanpa membincangkan dasar itu secara terperinci.Sri Mulyani memberitahu pemberita beliau akan membangkitkan permintaan mereka untuk mengkaji semula larangan eksport dengan Presiden Joko Widodo.Sementara itu, Pengarah Eksekutif Persatuan Industri Minyak Sayur Indonesia (GIMNI), Sahat Sinaga, berkata industri minyak sawit berisiko menghentikan operasinya jika larangan eksport tidak ditarik balik menjelang akhir bulan.Sahat berkata, Indonesia mempunyai kira-kira enam juta tan kapasiti penyimpanan, termasuk di pelabuhan, dengan stok domestiknya sudah mencapai kira-kira 5.8 juta tan pada awal Mei.Data daripada Persatuan Minyak Sawit Indonesia hari ini menunjukkan bahawa stok domestik meningkat kepada 5.68 juta tan menjelang akhir Mac, meningkat daripada 5.05 juta tan sebulan sebelumnya.

(Pekebun sawit Indonesia mengambil bahagian dalam protes mahukan kerajaan menghentikan larangan mengeksport minyak sawit/ FOTO REUTERS)

Indonesia juga melaksanakan sekatan eksport separa antara penghujung Januari hingga pertengahan Mac.

"Anggaran kami jika tiada eksport menjelang akhir Mei semuanya akan tersekat, tangki semua akan penuh," katanya.Indonesia biasanya hanya menggunakan 35 peratus daripada pengeluaran minyak sawit tahunannya untuk domestik, kebanyakannya untuk makanan dan bahan api.Setiausaha Agung Persatuan Minyak Sawit Indonesia (GAPKI), Eddy Martono, menganggarkan industri itu akan berhenti berfungsi menjelang pertengahan Jun.Eddy berkata, beberapa syarikat sudah pun menghentikan pembelian buah sawit di luar ladang mereka dan memperlahankan penuaian di ladang mereka sendiri."Sekarang syarikat memanjangkan selang antara penuaian sehingga gambaran lebih jelas mengenai jualannya," katanya.Sahat berkata, larangan itu berlaku apabila pengeluaran buah sawit biasanya tinggi, namun disebabkan larangan eksport, kemungkinan hanya separuh daripada pengeluaran buah dapat diserap.Ratusan petani kelapa sawit minggu ini mengadakan perhimpunan di ibu kota Jakarta dan bahagian lain di negara itu untuk membantah kemerosotan pendapatan mereka.Larangan eksport itu dianggar mengurangkan hasil kerajaan sebanyak enam trilion rupiah (RM1.79 bilion) sebulan, kata Sri Mulyani kepada pemberita selepas jawatankuasa itu meluluskan permintaannya untuk subsidi tenaga tambahan. -REUTERS


Kanada kesan 13 kes dipercayai penyakit cacar monyet jarang ditemui

(Simptom-simptom cacar monyet adalah termasuk selesema sebelum munculnya ruam pada seluruh badan dan wajah/FOTO PERTUBUHAN KESIHATAN SEDUNIA(WHO)

MONTREAL, 19 Mei- Pihak berkuasa kesihatan di wilayah Quebec, Kanada sedang menyiasat kira-kira 13 kes disyaki cacar monyet, virus yang jarang ditemui namun berpotensi memberi kesan serius, lapor penyiar awam, CBC semalam.Semalam, Amerika Syarikat (AS) juga mengesahkan kes virus itu pada seorang lelaki yang baru pulang mengunjungi Kanada, selepas pegawai kesihatan eropah mengesahkan puluhan kes sama awal minggu ini.Penyakit itu kebiasaannya bermula dengan gejala seperti selesema, demam, sakit otot dan bengkak limfa, sebelum menyebabkan ruam seperti cacar air pada muka dan badan, menurut Pusat Kawalan dan Pencegahan Penyakit (CDC) AS.CBC melaporkan, pihak berkuasa kesihatan awam di bandar Quebec, Montreal sedang menyiasat kes itu, sambil menambah ia dikesan selepas diagnosis dibuat di beberapa klinik pakar.Laporan itu menyebut, pengesahan dijangka diketahui dalam beberapa hari akan datang.Di negara jiran AS, pihak berkuasa kesihatan Massachusetts dan CDC semalam mengesahkan kes pertama di negara itu tahun ini."Kes itu tidak menimbulkan risiko kepada orang ramai, dan individu itu dimasukkan ke hospital dan berada dalam keadaan baik," kata Jabatan Kesihatan Massachusetts dalam satu kenyataan.Penyakit itu boleh merebak melalui sentuhan dengan cecair badan atau kudis orang yang dijangkiti atau barangan yang dikongsi seperti pakaian dan peralatan tempat tidur yang sudah tercemar," kata CDC, sambil menambah pembasmi kuman juga boleh membunuh virus itu.

(Seorang kanak-kanak yang dijangkiti cacar monyet dirawat di Zomea Kaka, di wilayah Lobaya,di Republik Afrika Tengah, pada 18 Oktober 2018. Cacar monyet adalah penyakit berjangkit, tanpa ubat, boleh sembuh sendiri tetapi boleh membunuh jika tidak dirawat tepat pada masanya/Fail AFP)

Banyak kes dilaporkan, termasuk kelompok yang dikesan sejak dua minggu lalu di Portugal, Sepanyol dan Britain, di mana cacar monyet jarang berlaku, menular dalam rangkaian seksual," kata pakar virus cacar CDC, Inger Damon, dalam satu kenyataan.Beberapa kes di Eropah sudah dikesan pada lelaki yang melakukan hubungan seks dengan lelaki, biarpun CDC menggariskan sesiapa sahaja, tanpa mengira orientasi seksual, boleh menyebarkan cacar monyet.Sejak 6 Mei lalu, sembilan kes cacar monyet sudah dikesan di United Kingdom (UK), kata Agensi Keselamatan Kesihatan UK semalam.Semalam, Sepanyol dan Portugal mengumumkan mereka sudah mengenal pasti lebih daripada 40 kes yang disyaki atau disahkan cacar monyet. -AFP


Ekonomi China merosot akibat sekatan dan penutupan kilang, peruncit

(Pelanggan menunggu di hadapan sebuah restoran di Beijing, China 15 April 2022/FOTO REUTERS)

BEIJING, 19 Mei- Aktiviti peruncitan dan kilang China jatuh dengan mendadak pada April apabila penutupan sektor ekonomi yang meluas di negara itu akibat COVID-19 yang mengehadkan aktiviti ekonomi serta menyebabkan rantaian bekalan terganggu teruk, menimbulkan bayangan panjang terhadap prospek ekonomi kedua terbesar di dunia itu.Sekatan penuh juga separa telah dikenakan di pusat-pusat utama di seluruh negara pada Mac dan April, termasuk bandar paling ramai penduduk iaitu Shanghai, menjejaskan pengeluaran dan penggunaan serta meningkatkan risiko kejatuhan ekonomi global yang sangat bergantung kepada China.Jualan runcit pada April juga menyusut 11.1 peratus daripada tahun sebelumnya, penguncupan terbesar sejak Mac 2020.Data daripada Biro Perangkaan Kebangsaan (NBS) pada Isnin minggu ini, menunjukkan penurunan yang lebih curam daripada ramalan mengikut tinjauan Reuters.Pengeluaran kilang jatuh 2.9% daripada tahun sebelumnya, menjejaskan jangkaan untuk kenaikan dan penurunan terbesar sejak Februari 2020, apabila langkah anti-virus menjejaskan rantaian bekalan dan menjadi antara punca pengedaran menjadi lumpuh.Penganalisis kini memberi amaran bahawa kemerosotan semasa di China mungkin lebih sukar untuk dihapuskan daripada yang dilihat semasa permulaan wabak COVID-19 pada awal 2020, dengan eksport tidak mungkin meningkat lebih tinggi dan penggubal dasar terhad dalam pilihan rangsangan mereka."Hasilnya ialah walaupun yang terburuk diharapkan berakhir, kami fikir ekonomi China akan bergelut untuk kembali ke arah aliran pra-pandemik," kata penganalisis Capital Economics.Keluaran perindustrian di sekitar Delta Sungai Yangtze China termasuk Shanghai, jatuh 14.1 peratus pada April.Manakala di timur laut China menyusut 16.9 peratus.

(Sebuah tapak pembinaan di Beijing, China 14 April 2022/FOTO REUTERS)

Kedua-dua wilayah ini menyaksikan peningkatan lebih daripada 30% dalam jualan runcit.Selaras dengan penurunan pengeluaran perindustrian yang tidak dijangka, China memproses 11 peratus kurang bagi minyak mentah pada bulan April, dengan daya pengeluaran harian terendah sejak Mac 2020. Pada bulan yang sama, penjanaan kuasa jatuh 4.3%, terendah sejak Mei 2020."Pada April, wabak itu mempunyai kesan yang agak besar terhadap operasi ekonomi, tetapi kesan ini adalah jangka pendek dan luaran," kata Fu Linghui, jurucakap biro statistik China, pada sidang akhbar di Beijing pada Isnin.Fu berkata beliau menjangkakan ekonomi akan bertambah baik pada Mei dengan wabak COVID-19 di Jilin, Shanghai dan tempat lain terkawal.Pelaburan aset tetap, yang Beijing harapkan untuk menyokong ekonomi apabila eksport kehilangan momentum, meningkat 6.8 peratus dalam empat bulan pertama, berbanding jangkaan kenaikan 7.0 peratus. -REUTERS


Ribuan tentera Ukraine "serah diri", EU tidak beri layanan sewajarnya

(Tentera Ukraine sedang diperiksa oleh tentera Rusia selepas meninggalkan Azovstal, kawasan yang dikepung Moscow/AFP)

MOSCOW, 19 Mei- Kementerian Pertahanan Rusia memaklumkan seramai 1,730 tentera Ukraine di Azovstal kawasan kilang keluli di bandar pelabuhan Mariupol yang dikepung telah menyerah diri.

“Dalam tempoh 24 jam, 771 militan rejimen nasionalis Azov telah menyerah diri,” kata kenyataan kementerian itu dalam taklimat harian konflik tersebut.

“Secara keseluruhan sejak 16 Mei lalu 1,730 militan telah menyerah diri, termasuk 80 anggota yang cedera,” tambah kenyataan tersebut.

Pihak kementerian telah mengeluarkan rakaman video menunjukkan askar yang telah menyerah diri berjalan keluar dari kawasan loji, sesetengah dilihat cedera dan yang lain berjalan menggunakan ‘tongkat’. Tentera Rusia dilihat turut memeriksa badan mereka ketika keluar.

Jelas kementerian itu, askar yang cedera telah dibawa ke hospital di wilayah yang dikawal Rusia di timur Ukraine.

Pihak Ukraine telah menyatakan bahawa mereka bersedia untuk pertukaran tahanan untuk pejuang yang telah menyerah diri di Azovstal, namun setakat berita ini dikeluarkan, Moscow belum memberi sebarang jawapan muktamad mengenai perkara itu.

(Salah seorang tentera Ukraine diperiksa selepas meninggalkan kawasanAzovstal pada 18 Mei 2022/AFP)

Sementara itu, Menteri Luar Ukraine mengkritik “layanan kelas kedua” terhadap Kiev oleh beberapan negara Kesatuan Eropah (EU) pada Khamis selepas Jerman menyatakan usaha negara yang dilanda perang itu untuk menyertai blok tidak boleh disegerakan.

"Strategik tidak jelas terhadap Ukraine pada perspektif Eropah yang diamalkan beberapa negara EU sebelum ini gagal dan mesti ditamatkan," kata Dmytro Kuleba menerusi Twitter.

Ini hanya menjadikan Presiden Rusia, Vladimir Putin “lebih berani”, tambah Kuleba.

Awal hari ini, Canselor Jerman Olaf Scholz menyebut, mungkin "tiada jalan pintas" untuk keahlian Ukraine dalam EU dan menambah bahawa pengecualian untuk Kiev adalah langkah tidak adil kepada negara-negara Barat Balkan yang juga ingin menganggotai EU.

“Bukan satu masalah… proses keanggotaan (EU) mengambil masa beberapa bulan atau tahun,” katanya.

Bagaimanapun, Scholz berkata bahawa blok itu mesti mencari cara lebih "cepat dan pragmatik" untuk membantu Kiev.

Ukraine kerap kali menggesa supaya status pencalonnya dalam EU disegerakan selepas pencerobohan tentera Rusia yang telah memusnahkan negara itu.

Presiden Perancis, Emmanuel Macron juga berkata ia (penyertaan Ukraine) akan mengambil masa "berdekad" untuk Ukraine menyertai EU.

Presiden Ukraine, Volodymyr Zelensky menyifatkan langkah itu “tidak adil”.

"Ia seperti anda dijemput berkumpul duduk satu meja, tetapi anda tidak diberikan kerusi," katanya kepada pelajar Perancis selepas reaksi Macron.

Zelensky telah menyatakan bahawa beliau amat berharap Ukraine – yang menyokong revolusi EU pada 2014 dalam menggulingkan kerajaan disokong Moscow -- akan diberikan status keanggotaan menjelang Jun ini. -AFP


800 penumpang feri terkandas diselamatkan

MAUMERE, 19 Mei- Pasukan penyelamat Indonesia hari ini berjaya membebaskan feri yang membawa lebih 800 penumpang selepas ia terkandas di perairan cetek dan kini sudah meneruskan semula perjalanannya.Ketua Pangkalan Tentera Laut tempatan, Dwi Yoga, berkata KM Sirimau, dengan 784 penumpang dan 55 anak kapal, dibebaskan dari perairan cetek di wilayah Nusa Tenggara Timur tengah hari tadi."Dengan usaha berterusan, KM Sirimau yang terkandas selama dua hari dibebaskan pada jam 12 tengah hari Waktu Indonesia Tengah dan kini menuju ke pelabuhan terdekat di Lewoleba," katanya."Alhamdulillah, feri sudah bebas dan kami akan kembali ke Lewoleba. Kami hampir tiba sekarang," kata seorang penumpang, Itha Tating menerusi perbualan telefon dengan wartawan.Tating berkata, semua penumpang mula risau selepas terperangkap dalam feri selama berhari-hari, sambil memaklumkan seorang wanita panik kerana kehabisan susu formula untuk anaknya yang berusia lima bulan."Ombak sangat kuat pagi ini. Saya berasa takut dan sangat pening akibat mabuk laut," katanya.

(Anggota penyelamat Indonesia memindahkan ratusan penumpang dari feri KM Sirimau di luar pantai Lembata/ FOTO AFP)

Anggota tentera naik ke atas feri pagi semalam untuk mengagihkan air dan makanan ringan untuk penumpang, termasuk kanak-kanak dan orang tua."Semua penumpang mula panik kerana mereka sudah terperangkap di atas feri selama lebih 24 jam," kata Yoga.Yoga berkata, usaha membebaskan feri akhirnya berjaya selepas bot tunda yang dihantar oleh syarikat perkapalan milik kerajaan, PT Pelni tiba untuk membantu sementara pasukan penyelamat menunggu sehingga air pasang sebelum mereka menunda feri.Kemalangan marin adalah perkara biasa di Indonesia, sebuah kepulauan dengan lebih 17,000 pulau, di mana penduduknya bergantung kepada feri dan bot untuk melakukan perjalanan, walaupun mempunyai piawaian keselamatan yang rendah.Pada 2018, kira-kira 160 orang lemas apabila sebuah feri karam ke dalam salah satu tasik terdalam di dunia di pulau Sumatera.Selain itu, lebih 300 orang dikhuatiri lemas pada 2009 apabila sebuah feri karam antara Sulawesi dan Borneo. - AFPFeri itu kemudiannya dibawa ke pelabuhan Lewoleba di pulau Lembata untuk pemeriksaan, sebelum meneruskan perjalanan ke bandar Maumere di pulau Flores."Alhamdulillah, feri sudah bebas dan kami akan kembali ke Lewoleba. Kami hampir tiba sekarang," kata seorang penumpang, Itha Tating menerusi perbualan telefon dengan wartawan.Tating berkata, semua penumpang mula risau selepas terperangkap dalam feri selama berhari-hari, sambil memaklumkan seorang wanita panik kerana kehabisan susu formula untuk anaknya yang berusia lima bulan."Ombak sangat kuat pagi ini. Saya berasa takut dan sangat pening akibat mabuk laut," katanya.Anggota tentera naik ke atas feri pagi semalam untuk mengagihkan air dan makanan ringan untuk penumpang, termasuk kanak-kanak dan orang tua."Semua penumpang mula panik kerana mereka sudah terperangkap di atas feri selama lebih 24 jam," kata Yoga.Yoga berkata, usaha membebaskan feri akhirnya berjaya selepas bot tunda yang dihantar oleh syarikat perkapalan milik kerajaan, PT Pelni tiba untuk membantu sementara pasukan penyelamat menunggu sehingga air pasang sebelum mereka menunda feri.Kemalangan marin adalah perkara biasa di Indonesia, sebuah kepulauan dengan lebih 17,000 pulau, di mana penduduknya bergantung kepada feri dan bot untuk melakukan perjalanan, walaupun mempunyai piawaian keselamatan yang rendah.Pada 2018, kira-kira 160 orang lemas apabila sebuah feri karam ke dalam salah satu tasik terdalam di dunia di pulau Sumatera.Selain itu, lebih 300 orang dikhuatiri lemas pada 2009 apabila sebuah feri karam antara Sulawesi dan Borneo. -AFP


AS pertimbang lanjut pemberian dos penggalak kedua kepada individu bawah 50 tahun

WASHINGTON, 19 Mei - Pihak berkuasa Amerika Syarikat sedang mempertimbangkan untuk melanjutkan kelayakan pemberian dos penggalak vaksin COVID-19 kedua kepada individu di bawah umur 50 tahun.Ia selepas menyaksikan peningkatan kes tiga kali ganda sepanjang bulan lalu.Pengarah Pusat Kawalan dan Pencegahan Penyakit, Rochelle Walenksy berkata perkara tersebut sedang dibincangkan bersama Pentadbiran Makanan dan Ubat-ubatan (FDA) sebelum mendapat kelulusan."Kes jangkitan COVID-19 telah meningkat secara berterusan dalam tempoh lima minggu yang lalu dengan purata tujuh hari kes harian semasa meningkat 26% daripada minggu sebelumnya kepada 94,000 kes sehari."Purata tujuh hari untuk kemasukan ke hospital pula meningkat 19% kepada kira-kira 3,000 kes sehari dan purata kematian ialah 275 sehari," katanya pada sesi taklimat di White House.-REUTERS

(Orang ramai beratur bagi ujian COVID-19 di Times Square berikutan varian Omicron terus merebak di Manhattan, New York/Foto Fail 20 Disember 2021/REUTERS)


Penggunaan susu formula bayi buatan sendiri tidak selamat

WASHINGTON, 19 Mei - Akademik Pediatrik Amerika Syarikat (AAP) memberi amaran penggunaan susu formula bayi buatan sendiri adalah tidak selamat.Ia mungkin tidak mengandungi vitamin dan nutrisi yang mencukupi untuk membantu perkembangan dan tumbesaran bayi. Perkara itu dipersetujui pengasas Calabasas Pediatrik di California, Tanya Altmann."Saya menasihati pesakit untuk tidak membuat susu formula bayi buatan sendiri. Ia tidak akan memenuhi keperluan nutrisi bayi dan sangat berbahaya kepada pertumbuhan serta perkembangan mereka," katanya kepada AFP.

(Foto diambil pada 16 Mei 2022 memperlihatkan rak susu formula bayi yang kosong di Target Annapolis, Maryland/AFP)

Terdahulu, satu resepi susu formula sejak tahun 1960 dikongsi lebih ratusan ribu pengguna Facebook menggesa ibu bapa mencampurkan susu sejat, air dan sirap jagung Karo. Tindakan itu susulan rakyat Amerika Syarikat kini berdepan sekatan pembelian dan harga yang lebih tinggi menyebabkan mereka semakin terdesak untuk mendapatkan makanan yang diperlukan untuk bayi. Tambah Altmann yang juga pengarang beberapa buku keibubapaan, melihat kepada resepi yang dikongsikan di laman sosial itu, gula tambahan jelas tidak selamat atau sihat untuk bayi."Sirap Karo pernah digunakan untuk membantu mengurangkan sembelit tetapi ia tidak digalakkan kerana tidak berkesan malah boleh mengandungi bakteria berbahaya," katanya.Sementara itu, seorang profesor kejurawatan bersekutu di Universiti Purdue, Azza Ahmed berkata formula buatan sendiri boleh meletakkan bayi berisiko kepada 'pencemaran dan jangkitan'.-AFP


Anak perempuan Presiden Amerika Syarikat disahkan positif COVID-19

WASHINGTON, 19 Mei - Anak perempuan Presiden Amerika Syarikat Joe Biden, Ashley Biden telah disahkan positif COVID-19, laporan White House, semalam.Ashley Biden, 40, dijadualkan ke Amerika Tengah bersama ibunya, Jill Biden, yang berlepas pada petang semalam, tetapi terpaksa dibatalkan, selepas disahkan positif COVID-19. Ashley tidak dianggap sebagai kontak rapat kepada ayahnya Joe Biden dan ibunya Jill Biden.Pusat Kawalan dan Pencegahan Penyakit (CDC) Amerika Syarikat mentakrifkan kontak rapat COVID-19 adalah seseorang yang berada kurang daripada 6 kaki (1.8 meter) dari individu yang dijangkiti selama lebih daripada 15 minit.Jangkitan itu adalah yang terbaru melibatkan keluarga Joe Biden.

(Gambar Fail, Ashley bersama ayahnya Joe Biden ketika di Camp David, Maryland, Washington-Reuters)

Beberapa orang pegawai pentadbiran Biden turut disahkan positif COVID-19, termasuk Naib Presiden Kamala Harris. Valerie Biden Owens, kakak Joe Biden, yang dijangkiti virus itu pada April lalu.Amerika Syarikat turut melaporkan lebih daripada 83 juta kes COVID-19 dan 1 juta kematian, menurut data dari Universiti Johns Hopkins."Kami juga melihat, pada masa ini, banyak jangkitan di seluruh negara," kata penyelaras tindak balas COVID-19 White House Ashish Jha, semalam.Pengarah CDC Rochelle Walensky menggesa "pemimpin tempatan untuk menggalakkan penggunaan strategi pencegahan seperti memakai pelitup muka dalam persekitaran dalaman awam" untuk kawasan yang pada masa ini mempunyai tahap komuniti COVID-19 yang tinggi. -REUTERS


Ustaz Abdul Samad dilarang masuk Singapura

SINGAPURA, 19 Mei- Singapura tidak membenarkan penceramah popular Indonesia, Ustaz Abdul Somad memasuki negara itu.Susulan sekatan itu, Ustaz Abdul Somad dihantar semula ke Batam, Indonesia.Singapura menjadi negara keenam melarang kemasukan penceramah popular Indonesia itu Kementerian Dalam Negeri Singapura mengesahkan enam individu yang tiba bersama Ustaz Abdul Somad melalui terminal feri Tanah Merah dihantar pulang ke negara asal.Kementerian itu mendakwa Abdul Somad dikenali sebagai pelampau dan pendukung dasar pemisah.

Sebagai contoh, Ustaz Abdul Somad berceramah bahawa pengebom bunuh diri dibolehkan dalam konteks konflik Israel-Palestin, dan dikira sebagai syahid.Bagaimanapun, Ustaz Abdul Somad percaya sekatan terhadapnya mungkin berkaitan dengan larangan sama di Timor Leste pada tahun 2018 ketika namanya dimasukkan ke dalam senarai pengganas. Sebelum ini, Ustaz Abdul Somad dilaporkan dihalang memasuki Hong Kong pada Disember 2017 dan Timor Leste (2018). -AFP


NGO rayu tangani kes orang hilang di Mexico

MEXICO, 19 Mei- Lebih 10,000 individu di Mexico kini disenaraikan sebagai kes orang hilang sejak 1964.Daripada jumlah itu, 75 peratus adalah lelaki.Pesuruhjaya Tinggi bagi Hak Asasi Manusia PBB, Michelle Bachelet berkata kes orang hilang adalah satu tragedi kemanusiaan.Malah kumpulan NGO turut merayu agar tindakan segera dilakukan bagi menangani kes berkenaan yang melonjak dan dikaitkan dengan jenayah dadah.

(Antara gambar individu hilang di Mexico ditampal pada dinding bandar itu. /AFP)

Malah berdasarkan rekod hanya 35 kes telah dikenakan sabitan susulan siasatan yang lemah.Pihak berkuasa juga berusaha menyatukan pangkalan data menerusi sampel genetik orang hilang walaupun banyak mayat telah dikebumikan tanpa proses pengecaman akibat bilik mayat yang sudah melebihi kapasiti.Jawatankuasa Antarabangsa Palang Merah menyifatkan 100 ribu yang hilang itu sangat mengejutkan selain menekankan betapa pentingnya pencegahan, pencarian dan mekanisme bagi mengenal pasti individu hilang. -AFP


Korea Utara guna antibiotik rawat pesakit COVID-19

PYONGYANG, 19 Mei- Korea Utara enggan guna vaksin bagi mencegah COVID-19, sebaliknya menggunakan antibiotik dan ubat untuk merawat individu yang dijangkiti wabak berkenaan. Negara itu juga menggunakan saluran media bagi melancarkan kempen maklumat awam untuk memerangi COVID-19. Naib Menteri Kesihatan Awam, Kim Hyong Hun berkata, Korea Utara, telah beralih daripada arahan kuarantin kepada sistem rawatan untuk mengendalikan ratusan ribu kes yang disyaki sebagai ‘demam’ yang dilaporkan setiap hari. Bagi merawat COVID-19, media kerajaan menggalakkan pesakit menggunakan ubat penahan sakit dan mengurangkan demam seperti ibuprofen dan amoksisilin serta antibiotik lain.Walaupun ubat berkenaan, tidak berupaya melawan virus, namun ia ditetapkan bagi jangkitan bakteria sekunder.

Seorang warga emas di Pyongyang mengakui hanya mengambil teh halia dan memastikan biliknya mempunyai pengudaraan yang baik. Seorang lagi wanita memberitahu rawatan tradisional bagi merawat COVID-19 adalah kaedah terbaik. Dalam perkembangan sama, Pyonyang mula menggerakkan pihak tentera untuk mengedarkan ubat serta mengerahkan lebih 10,000 petugas kesihatan bagi mengesan pesakit berisiko dijangkiti. Korea Utara mula dijangkiti virus berkenaan buat pertama kali minggu lepas. -AFP


Penduduk terjejas banjir di India mula tinggalkan kediaman

NEW DELHI, 19 Mei- Lebih 500 ribu penduduk terjejas banjir, meninggalkan kediaman masing-masing di Assam, India. Setakat ini, tujuh disahkan lemas dalam kejadian berasingan. Satu daripada sungai terbesar dunia, Brahmaputra, yang mengalir menerusi India dan Bangladesh dari Tibet, melimpah di Assam sejak empat hari lalu menenggelamkan lebih 1,500 perkampungan.Menteri Sumber Air Assam, Pijush Hazarika, memaklumkan, lebih setengah juta individu terjejas, dengan situasi banjir bertukar menjadi semakin kritikal.

(Seorang penduduk sedang menunggu bantuan sampai untuk dibawa ke kawasan selamat. /AFP)

Ramalan cuaca menjangkakan situasi itu akan berterusan dalam tempoh terdekat. Kementerian Kesihatan Assam, Keshab Mahanta pula memberitahu, Tentera India menyelamatkan lebih 2 ribu individu yang terperangkap di daerah Hojai.Pihak berkuasa memaklumkan, paras air Brahmaputra dijangka terus meningkat.Menteri Kewangan Assam, Jogen Mohan, yang menguruskan bantuan menyatakan, laluan kereta api dan jalan raya terputus akibat banjir dan tanah runtuh di daerah Dima Hasao. -AFP


Bank Dunia beri Sri Lanka AS$160 juta beli bahan api

SRI LANKA, 19 Mei- Sri Lanka menerima 160 juta dolar Amerika daripada Bank Dunia. Perdana Menteri, Ranil Wickremesinghe ketika memaklumkan perkara itu di parlimen juga berkata, negara itu akan menerima geran daripada Bank Pembangunan Asia tidak lama lagi.Jelasnya, dana Bank Dunia tidak boleh digunakan untuk membeli bahan api. Bagaimanapun, Sri Lanka, akan membuat permintaan kepada bank itu sama ada sebahagian daripada wang berkenaan, boleh digunakan untuk menyelesaikan segera krisis bahan api.Menteri Tenaga dan Kuasa Kanchana Wijesekera turut memberitahu parlimen bahawa negara kehabisan bekalan petrol untuk dua hari berikutnya, namun memberi jaminan ia akan diselesaikan pada hujung minggu.

Sri Lanka menghadapi krisis ekonomi yang teruk sejak negara itu gagal membayar hutang luar negeri pada 12 April lepas.

Perdana menteri berkata semua ahli parlimen mesti bekerjasama untuk menyelesaikan krisis yang dihadapi Sri Lanka, sambil menambah beliau akan membentangkan kepada parlimen laporan komprehensif mengenai status kewangan negara pada minggu hadapan.Wickremesinghe dilantik sebagai Perdana Menteri pada 12 Mei selepas Mahinda Rajapaksa meletak jawatan. -AFP


Lambakan senjata api di Amerika Syarikat membimbangkan

Amerika Syarikat, 18 Mei - Lebih 139 juta senjata dikeluarkan syarikat pembuat senjata api Amerika Syarikat untuk pasaran komersial sepanjang dua dekad lalu, mulai tahun 2000. Angka itu termasuk 11.3juta senjata api yang dikeluarkan pada tahun 2020. Menurut laporan Jabatan Kehakiman, dalam tempoh yang sama, 71 juta senjata diimport dan 7.5 juta dieksport, ini menunjukkan negara tersebut terlalu banyak senjata api sehingga mencetuskan lonjakan kes keganasan dengan senjata api, pembunuhan dan bunuh diri.Walaupun rakyat di sini telah memilih jenis senapang peribadi separa automatik namun mereka turut membeli secara besar-besaran pistol jenis 9mm separa automatik yang murah dan mudah digunakan seperti yang digunakan kebanyakan polis sekarang.Pihak berkuasa menghadapi lonjakan besar dalam "senjata hantu" yang tidak berdaftar yang dibuat di rumah dengan bahagian yang boleh dibeli dalam talian dan dihasilkan dengan pencetak 3-D, dan pistol serta senapang laras pendek yang berkuasa tinggi.

"Kami hanya boleh menangani peningkatan keganasan semasa jika kami mempunyai maklumat terbaik yang tersedia dan menggunakan alat serta penyelidikan yang paling berkesan untuk menyemarakkan usaha kami," kata Timbalan Peguam Negara Lisa Monaco.Lebihan besar senjata api ini telah memberi kesan kepada masyarakat Amerika Syarikat.Minggu lalu, Pusat Kawalan dan Pencegahan Penyakit melaporkan kes pembunuhan akibat senjata api pada tahun 2020, meningkat hampir 35 peratus kepada 19,350 kes berbanding tahun 2019. Manakala, kes bunuh diri merekodkan 24,245, naik 1.5 peratus. Kadar pembunuhan senjata api berada pada 6.1 peratus bagi setiap 100,000 penduduk pada 2020, yang tertinggi selama lebih daripada 25 tahun.CDC berkata kenaikan itu mungkin sebahagiannya dipersalahkan oleh tekanan pandemik Covid-19 dan kemiskinan.Industri senjata api telah melonjak dalam dua dekad. Pada tahun 2000, terdapat 2,222 pengeluar aktif berdaftar. Menjelang 2020, jumlah itu mencecah 16,936.Pengeluaran senjata api komersial tahunan juga meningkat 3.9 juta pada tahun 2000, mencecah 11.3 juta 20 tahun kemudian. Tetapi itu menurun daripada puncak 11.9 juta pada 2016.Daripada yang dijual pada 2020, hampir separuh adalah pistol, menggandakan bahagian pasaran mereka sejak tahun 2000, tahun 2020 menyaksikan 5.5 juta pistol, dan hampir sejuta revolver, memasuki edaran.Senjata api yang dibuat oleh pengilang rasmi mesti mempunyai nombor siri yang membolehkannya dikesan oleh penguatkuasa undang-undang.Tetapi pegawai semakin bimbang tentang "senjata hantu" buatan sendiri yang tidak mempunyai tanda sedemikian dan semakin banyak ditemui dalam jenayah.Pada 2021, laporan itu berkata, para pegawai menemui 19,244 senjata api itu, berbanding hanya 1,758 lima tahun sebelumnya.Laporan baharu itu adalah yang pertama dalam kajian empat jilid mengenai pasaran senjata api dan pemerdagangan haram.


India dilanda gelombang haba

NEW DELHI, 18 Mei - Delhi merekodkan suhu tertinggi dalam sejarah apabila mencatat bacaan 49 darjah Celsius pada Isnin.Fenomena itu berlaku susulan gelombang haba disebabkan perubahan iklim di sebahagian besar wilayah utara dan tengah India.Suhu tertinggi pernah direkodkan di Delhi ialah 45.6 darjah Celcius pada 29 April 1941.

Sehubungan itu Jabatan Meteorologi India mengeluarkan amaran agar orang ramai tidak keluar rumah jika tiada keperluan penting selain menggesa mereka agar minum lebih banyak air.Pakar kesihatan berkata kemasukan ke hospital meningkat 20 peratus dengan ramai daripada mereka dalam keadaan teruk.Setakat ini, kira-kira 30 kematian dilapor akibat gelombang haba di India.India mengalami beberapa siri gelombang panas rekod tahun ini dikaitkan dengan perubahan iklim.-AFP


Kim Jong Un selar tindak balas pegawai kerajaan tangani wabak COVID-19

SEOUL, 18 Mei - Pemimpin Korea Utara, Kim Jong Un tidak berpuas hati dengan tindak balas negaranya terhadap wabak COVID-19.Beliau seterusnya mendakwa pegawai kerajaan tidak mencukupi ketika kes demam yang tidak diketahui puncanya melanda negara itu.Ketika ini, Korea Utara melaporkan 232,880 lagi orang mengalami simptom demam.Enam lagi kematian dilaporkan selepas mencatat pertama kes COVID-19, minggu lalu.Korea Utara bagaimanapun tidak mendedahkan data individu yang telah diuji positif COVID-19.

(Foto pada 27 April 2020 memperlihatkan orang memakai melitup muka berjalan di tengah-tengah kebimbangan mengenai penyakit COVID-19 di hadapan Stesen Pyongyang, Korea Utara/REUTERS)

Menurut Agensi Berita Pusat Korea, KCNA, Jong Un berkata ketidakmatangan kapasiti negara untuk menangani krisis meningkatkan kesukaran dan kerumitan dalam melawan pandemik itu.Korea Utara melaporkan 1.72 juta pesakit mengalami simptom demam termasuk 62 kematian sejak petang semalam.


AS harap India batal keputusan larangan eksport gandum

NEW YORK, 18 Mei - Amerika Syarikat berharap India akan membatalkan larangan eksport gandum.Ini memandangkan langkah itu akan memburukkan lagi kekurangan bekalan komoditi tersebut di peringkat global.Harapan itu disuarakan diplomat tertinggi Washington, Linda Thomas-Greenfield menjelang mesyuarat Majlis Keselamatan PBB, mengenai keselamatan makanan."Kami menggalakan negara untuk tidak menyekat eksort kerana berpendapat sebarang sekatan akan memburukkan lagi kekurangan makanan," katanya.

Mesyuarat PBB yang akan dipengerusikan Setiausaha Negara Amerika Syarikat, Antony Blinken juga disertai Menteri Hal Ehwal Luar India, Vellamvelly Muraleedharan.India merupakan anggota tidak tetap Majlis Keselamatan PBB."Kami berharap India boleh mempertimbangkan semula keputusan berkenaan setelah mendengar kebimbangan yang dibangkitkan negara lain," menurut Thomas-Greenfield.Blinken dijangka mengadakan satu lagi mesyuarat PBB juga berkaitan jaminan makanan pada Rabu.Harga gandum kini mencecah paras tertinggi dalam pasaran Eropah berikutan keputusan India mengumumkan larangan eksport gandum, Sabtu lalu.-AFP


Jepun lakukan 'ujian pelancongan' sebelum pembukaan penuh sempadan

TOKYO, 18 Mei - Jepun akan menjalankan "ujian pelancongan" dalam bentuk lawatan pakej terhad, bermula akhir bulan ini untuk mendapatkan maklumat menjelang pembukaan sepenuhnya negara itu kepada pelancongan.Pelancongan adalah antara aspek utama dalam ekonomi Jepun, namun pelancong masih belum dibenarkan masuk sejak negara itu melaksanakan kawalan sempadan ketat pada 2020, ketika permulaan pandemik COVID-19.

Agensi Pelancongan Jepun berkata, kerajaan akan mula membenarkan kumpulan kecil pelancong untuk masuk ke negara itu bermula hujung bulan ini sebagai 'kajian kes' untuk mendapat maklumat sebagai persediaan sebelum sektor itu dibuka sepenuhnya nanti."Langkah ini akan membolehkan kita mengenal pasti pematuhan dan tindak balas kecemasan untuk kawalan jangkitan, serta menggubal peraturan untuk agensi pelancongan dan pengendali kemudahan," katanya dalam satu kenyataan.Katanya, pelancong yang sudah menerima tiga dos vaksin dan tiba dari Amerika Syarikat (AS), Australia, Thailand dan Singapura akan dibenarkan masuk, namun perjalanan mereka perlu dirancang sepenuhnya bersama agensi pelancongan, selain ditemani pemandu pelancong pada setiap masa.-AFP


Iran antara negara catat kadar tertinggi dalam pemvaksinan di dunia

TEHRAN,18 Mei - Iran adalah antara negara yang mencatatkan kadar tertinggi dalam pemvaksinan di dunia.Pengarah Pencegahan Penyakit Kementerian Kesihatan Iran, Mohsen Zahraei berkata Kementerian Kesihatan Iran telah menyediakan perlindungan vaksinasi kepada 95 peratus penduduk negara itu selama bertahun-tahun.Tema program vaksinasi ialah ‘tiada kanak-kanak harus mati akibat penyakit yang boleh dicegah’.

"Sejak beberapa minggu lalu kira-kira 235,000 rakyat asing berusia antara sembilan dan 30 tahun yang tinggal di Iran sudah menerima suntikan vaksin campak," katanya.Iran turut memaklumkan bahawa ia kini telah memberi vaksin COVID-19 sepenuhnya kepada lebih 44 juta orang, lebih separuh daripada populasinya sebanyak 85 juta.Negara itu paling teruk dilanda pandemik COVID-19 di Timur Tengah.


Orban angkat sumpah PM Hungary untuk penggal kelima

( Viktor Orban/ FOTO FAIL REUTERS)

BUDAPEST, 18 Mei- Veteran politik Viktor Orban pada Isnin mengangkat sumpah jawatan sebagai Perdana Menteri Hungary buat kali kelima, lapor Xinhua.Dalam ucapannya, Orban memberi amaran bahawa masa sukar menanti di hadapan, dengan menyatakan dekad itu bermula dengan pandemik COVID-19 dan diteruskan dengan konflik Rusia-Ukraine."Perang dan sekatan Eropah yang berterusan mewujudkan krisis tenaga serta menyebabkan kenaikan kadar faedah sehingga mencetuskan inflasi yang tinggi, yang akan mengakibatkan kemelesetan dan kemerosotan ekonomi," katanya.Meskipun Ukraine menyokong musuh politiknya, kerajaan Hungary komited untuk membantu Ukraine katanya.Beliau turut mengkritik EU yang turut dianggotai Hungary sejak 2004.

"Brussels sering menyalahgunakan kuasanya," kata Orban, merujuk kepada pertikaian dengan Suruhanjaya Eropah sejak sedekad lalu.

"Namun, penting bagi kami untuk kekal di EU untuk dekad akan datang," kata Orban.

(Viktor Orban berucap kepada penyokong selepas pengumuman keputusan awal pilihan raya parlimen di Budapest, Hungary, 3 April 2022/ FOTO FAIL REUTERS)

Orban menjadi perdana menteri dari 1998 hingga 2002 dan dipilih semula pada 2010.Parti Perikatan Orban memperoleh 54 peratus undi dalam pilihan raya parlimen pada 3 April lalu, membolehkan parti pimpinannya menguasai 135 daripada 199 kerusi Parlimen. -BERNAMA


Wabak COVID-19 Korea Utara membimbangkan untuk varian baharu - WHO

GENEVA, 18 Mei - Penularan COVID-19 yang pantas dalam kalangan populasi tidak divaksinasi, seperti di Korea Utara, mewujudkan risiko varian baharu yang lebih tinggi.Kebimbangan itu disuarakan Pengarah Kecemasan Pertubuhan Kesihatan Sedunia (WHO), Mike Ryan.Lebih membimbangkan katanya, apabila Korea Utara tidak berusaha memutuskan rantaian jangkitan selain tidak menggunakan peralatan yang tersedia.

"Sudah tentu ia membimbangkan jika negara tidak menggunakan alat yang kini tersedia. WHO telah berulang kali mengatakan bahawa di mana anda mempunyai penghantaran yang tidak disekat, sentiasa ada risiko lebih tinggi untuk varian baharu muncul," katanya.Pyongyang juga masih belum memaklumkannya secara rasmi mengenai wabak itu.Sekali gus menyifatkannya sebagai pelanggaran jelas terhadap kewajipan undang-undang negara, bawah Peraturan Kesihatan Antarabangsa WHO.-REUTERS


Data penerbangan menunjukkan nahas pesawat China Eastern mungkin disengajakan

(Foto diambil pada 27 Mac 2022 menunjukkan penyelamat berdiri bertafakur memberi penghormatan untuk mangsa di lokasi nahas pesawat China Eastern Airlines di daerah Tengxian, bandar Wuzhou, di wilayah Guangxi selatan China/FOTO FAIL AFP)

WASHINGTON, 18 Mei- Nahas pesawat China Eastern yang mengorbankan 132 penumpang dan kru pada Mac lalu dipercayai sengaja dilakukan.Penyiasat Amerika Syarikat (AS) percaya seseorang di dalam kokpit pesawat itu dengan sengaja menyebabkan pesawat itu terhempas, lapor Wall Street Journal pada Selasa.Penerbangan China Eastern MU5375 yang dalam perjalanan dari Kunming ke Guangzhou pada 21 Mac secara tiba-tiba menjunam dari ketinggian 29,000 kaki ke lereng gunung, mengorbankan kesemua 132 orang di dalamnya.Data menunjukkan bahawa seseorang - mungkin juruterbang atau sesiapa yang menceroboh masuk ke dalam kokpit - telah memasukkan input yang dipercayai menyebabkan pesawat Boeing 737-800 itu menjunam."Pesawat itu melakukan apa yang diarahkan oleh seseorang di dalam kokpit," lapor Wall Street Journal yang memetik penilaian awal oleh pegawai penyiasat AS.

Pegawai penyiasat AS percaya kesimpulan mereka disokong oleh fakta bahawa penyiasat China setakat ini tidak menunjukkan sebarang masalah dengan pesawat atau kawalan penerbangan yang boleh menyebabkan nahas.

((Pasukan penyelamat di tapak di mana pesawat Boeing 737-800 China Eastern Airlines yang terbang dari Kunming ke Guangzhou terhempas,di Wuzhou, 24 Mac 2022/ FOTO FAILREUTERS)

Kedua-dua Lembaga Keselamatan Pengangkutan Kebangsaan (NTSB) AS dan Boeing enggan mengulas mengenai laporan siasatan itu.Menurut laporan daripada Boeing, pasukan penyiasat tidak menemui bukti berlaku "insiden yang tidak normal," kata Pentadbiran Penerbangan Awam China (CAAC) pada April.Dalam satu kenyataan, CAAC berkata kru penerbangan telah memenuhi keperluan keselamatan sebelum berlepas.Tambahnya, pesawat itu juga tidak membawa barangan berbahaya manakala cuaca adalah baik pada hari kejadian.Tragedi itu disifatkan sebagai bencana udara paling dahsyat di China dalam beberapa dekad. -AFP


Pelitup muka: Indonesia gugurkan syarat pemakaian di luar rumah

JAKARTA, 18 Mei- Indonesia akan menggugurkan syarat bagi orang ramai memakai pelitup muka di luar rumah dan bagi pengembara yang diberi vaksin menunjukkan ujian praberlepas negatif, kata pegawai hari ini, ketika jangkitan COVID-19 menurun di negara Asia Tenggara itu.Pelitup muka tidak lagi diperlukan di luar rumah kerana "wabak semakin terkawal", kata Presiden Joko Widodo dalam satu kenyataan yang distrim dalam talian.Namun, pelitup muka tetap mesti dipakai di dalam rumah dan dalam pengangkutan awam, katanya, juga mengesyorkan agar orang tua dan mereka yang mempunyai masalah kesihatan atau batuk yang teruk terus menggunakannya juga.Peraturan pelitup muka baharu akan berkuat kuasa pada Selasa.

(Orang ramai yang memakai pelitup muka berjalan melalui platform stesen kereta api pada waktu sibuk petang ketika varian Omicron terus merebak, di tengah-tengah wabak COVID-19 di Jakarta/ FOTO REUTERS)

Indonesia juga tidak lagi memerlukan ujian praberlepas negatif untuk pelancong asing dan domestik, Menteri Kesihatan Budi Gunadi Sadikin memberitahu sidang akhbar.

Langkah terbaharu itu adalah sebahagian daripada peralihan negara untuk hidup dengan virus itu, katanya.Pelonggaran sekatan wabak di Indonesia berikutan negara-negara seperti Singapura, Korea Selatan dan Malaysia yang turut menggugurkan mandat topeng luar mereka dalam beberapa minggu kebelakangan ini.Kes COVID harian Indonesia telah menurun sejak kemuncak terakhir pada Februari, walaupun kerajaan berkata ia memantau kemungkinan peningkatan selepas penghijrahan besar-besaran tahunan semasa cuti Aidilfitri awal bulan ini. -REUTERS


265 askar Ukraine serah diri di Azovstal

(Sepanjang 24 jam lalu, 265 militan meletak senjata dan menyerah diri, termasuk 51 yang cedera parah/AFP)

MOSCOW, 17 Mei - Kementerian Pertahanan Rusia hari ini mendakwa bahawa 265 askar Ukraine menyerah diri di loji keluli Azovstal yang dikepung di bandar pelabuhan Mariupol.“Sepanjang 24 jam lalu, 265 militan meletak senjata dan menyerah diri, termasuk 51 yang cedera parah,” kata kementerian itu dalam taklimat.Tambahnya, mereka yang memerlukan rawatan perubatan telah dipindahkan ke hospital di bandar Novoazovsk.

(Kementerian pertahanan Rusia berkata 265 askar Ukraine 'menyerah diri' di kilang keluli Azovstal yang terkepung di Mariupol/AP)

Bulan lalu, Moscow mendakwa menguasai Mariupol selepas pengepungan selama berminggu-minggu, tetapi beratus-ratus askar Ukraine kekal bersembunyi di dalam terowong bawah tanah di bawah zon perindustrian Azovstal yang besar, disekat oleh tentera Rusia.Kementerian Pertahanan Ukraine pada lewat Isnin berkata, 264 pejuang Ukraine telah dipindahkan ke wilayah yang dikuasai Rusia, termasuk 53 "cedera parah".Menurut Timbalan Menteri Pertahanan, Ganna Malyar,mereka akan dibebaskan menerusi prosedur pertukaran tawanan. -AFP


(Warga Palestin membawa jenazah Walid al-Sharif di hadapan masjid Dome of the Rock di perkarangan masjid Al-Aqsa/AFP)

BAITULMAQDIS, 17 Mei - Lebih 70 rakyat Palestin cedera dalam pertempuran semalaman dengan polis Israel yang mencemari upacara pengebumian di Baitulmaqdis, kata pegawai perubatan Palestin pada hari Selasa.Pergolakan berlaku ketika rakyat Palestin mengebumikan Walid al-Sharif, 23 tahun, yang meninggal dunia pada hari Sabtu akibat kecederaan yang dialami semasa pertempuran bulan lalu di perkarangan Masjid Al-Aqsa.Menurut Bulan Sabit Merah Palestin, polis Israel melepaskan tembakan peluru getah dan bom tangan, di dalam dan sekitar Kota Lama Baitulmaqdis timur.Pihak polis pula berkata, penduduk Palestin melempar batu, botol, batu bata dan objek berat lain, serta menembak bunga api ke arah pasukan itu.Polis juga mendakwa 15 orang telah ditangkap.

(Puluhan cedera dalam keganasan polis Israel di upacara pengebumian warga Palestin/AFP)

Kumpulan Advokasi Kelab Banduan Palestin bagaimanapun berkata, angka sebenar dianggarkan lebih 50 orang.Pertempuran berat sebelah itu tercetus beberapa hari selepas serbuan polis semasa perarakan pengebumian wartawan veteran Al Jazeera, Shireen Abu Akleh yang ditembak mati semasa serbuan tentera Israel di Tebing Barat. -AFP


UK akan dedahkan rancangan unilateral untuk perdagangan pasca-Brexit di Ireland Utara

LONDON, 17 Mei - Britain akan memperincikan bagaimana ia merancang untuk merombak peraturan perdagangan pasca-Brexit di Ireland Utara yang telah mencetuskan krisis politik di wilayah itu, di tengah-tengah kebimbangan tercetusnya risiko perang perdagangan UK-Kesatuan Eropah (EU).Menurut jurucakap Perdana Menteri, Boris Johnson, Setiausaha Luar, Liz Truss akan menyatakan rasional pendekatan kerajaan dalam satu kenyataan kepada penggubal undang-undang di parlimen.Kerajaan UK masih belum mengesahkan perkara itu, tetapi laporan media mengatakan ia sedang merancang perundangan yang membenarkan London secara unilateral mengatasi beberapa peraturan sekitar perdagangan Ireland Utara.London dilaporkan merancang menulis semula apa yang dipanggil protokol Ireland Utara, yang dipersetujuinya sebagai sebahagian daripada perjanjian meninggalkan EU pada 2019.Protokol itu mewajibkan pemeriksaan barangan yang tiba ke Ireland Utara dari England, Scotland dan Wales.Ia menimbulkan kemarahan persatuan kesatuan wilayah yang mendakwa protokol tersebut menjejaskan kedudukannya di UK.Setiausaha Negara Ireland Utara, Brandon Lewis berkata, protokol itu "tidak berfungsi untuk perniagaan, ia tidak berfungsi untuk sesiapa sahaja di Ireland Utara".

(Setiausaha Negara Ireland Utara, Brandon Lewis/REUTERS)

"Masalah harus diselesaikan sebaik-baiknya melalui persetujuan dengan EU."Tetapi kami akan melakukan apa yang perlu kami lakukan untuk memastikan produk boleh bergerak ke Ireland Utara dengan cara yang sepatutnya iaitu dari Great Britain sebagai sebahagian daripada pasaran dalaman United Kingdom," katanya.Parti pro-British terbesar, Democratic Unionist Party (DUP), kini enggan menyambung semula perkongsian kuasa di Belfast dengan saingan pro-Ireland, Sinn Fein sehingga protokol itu diolah semula.Pendiriannya dibuat hampir dua minggu selepas Sinn Fein meraih kemenangan pertama yang bersejarah dalam pilihan raya parlimen, seterusnya melayakkan parti itu memegang jawatan Menteri Pertama dalam badan eksekutif yang dikuasai bersama dengan DUP.- AFP


Ekonomi Thailand mula pulih selepas penularan COVID-19

(Eksport Thailand berkembang 19.5% pada Mac memacu pertumbuhan ekonomi pada suku pertama 2022/REUTERS)

BANGKOK, 17 Mei - Ekonomi Thailand berkembang 2.2% pada suku pertama tahun ini apabila eksport dan pelancongan pulih semula selepas pelonggaran sekatan pencegahan COVID-19, kata agensi ekonomi utama negara itu.Semasa pandemik, ekonomi kedua terbesar di Asia Tenggara itu mengalami prestasi ekonomi terburuk sejak krisis kewangan Asia 1997, dengan bilangan pelawat menurun daripada kira-kira 40 juta setiap tahun.Tetapi bulan ini kerajaan negara yang bergantung pada pelancongan itu membatalkan hampir semua sekatan untuk pelawat yang diberi vaksin sepenuhnya, termasuk keperluan menjalani ujian saringan.

(Pelancong berjalan di sepanjang Jalan Khaosan yang popular di Bangkok/AFP)

"Sektor eksport adalah baik,industri pelancongan semakin baik berikutan kelonggaran syarat kemasukan untuk pelancong," kata Setiausaha Agung Majlis Pembangunan Ekonomi dan Sosial Negara, Danucha Pichayanan.

Agensi itu berkata, ekonomi berkembang sebanyak 2.2% pada Januari hingga Mac berbanding tempoh yang sama tahun lepas, dan sebanyak 1.1% berbanding suku sebelumnya.Angka-angka itu adalah perubahan ketara berbanding penguncupan sebanyak 6.1% pada 2020. -AFP


(Kadar pengangguran susut daripada 3.8% kepada 3.7% dalam tempoh tiga bulan hingga akhir Mac berbanding 3.8% pada suku hingga akhir Februari/AFP)

LONDON, 17 Mei - Kadar pengangguran Britain terus jatuh ke paras terendah dalam tempoh lima dekad, data rasmi menunjukkan pada Selasa, tetapi nilai gaji terus terhakis berikutan peningkatan inflasi.Kadar pengangguran susut daripada 3.8% kepada 3.7% dalam tempoh tiga bulan hingga akhir Mac berbanding 3.8% pada suku hingga akhir Februari kata Pejabat Perangkaan Kebangsaan (ONS) dalam satu kenyataan.Ia merupakan paras terendah dalam tempoh lebih 47 tahun.Nilai sebenar gaji bagaimanapun terus merosot memandangkan Britain, seperti negara lain, menghadapi inflasi yang berterusan.

(Kadar pengangguran UK turun ke paras terendah, nilai gaji terus merosot/GOOGLE)

"Terdapat gambaran yang bercampur-campur untuk pasaran buruh," kata Pengarah Statistik Ekonomi ONS, Darren Morgan.Jumlah guna tenaga kekal bawah paras prapandemik, dengan kekosongan jawatan pada rekod tertinggi hampir 1.3 juta pada akhir April. -AFP


Pilihan raya Lubnan: Hizbullah, sekutu hilang majoriti di Parlimen

BEIRUT, 17 Mei- Keputusan pilihan raya Lubnan menyaksikan Hizbullah yang disokong Iran, bersama sekutunya hilang majoriti di Parlimen, berdasarkan kiraan akhir Reuters hari ini.Keputusan itu memberi tamparan hebat kepada kumpulan bersenjata itu, selain turut menggambarkan kemarahan terhadap elit pemerintah Lubnan.Gerakan Syiah itu bersama sekutunya menang kira-kira 62 daripada 128 kerusi Parlimen dalam pilihan raya Ahad lalu, berbanding 71 kerusi majoriti yang dimenangi dalam pilihan raya 2018.Dalam pilihan raya pertama sejak keruntuhan ekonomi Lubnan dan letupan pelabuhan Beirut pada 2020, pendatang baharu politik yang membawa agenda reformasi, menang 12 kerusi, iaitu pencapaian luar biasa dalam sistem yang dikuasai kumpulan sama sejak sekian lama.Penentang Hizbullah termasuklah kumpulan Kristian, Angkatan Lubnan yang sealiran dengan Arab Saudi, turut mendapat sokongan, dan mendakwa menumpaskan sekutu Hizbullah, Gerakan Patriotik Bebas (FPM) yang juga parti Kristian terbesar.Keputusan itu menyebabkan Parlimen berpecah kepada beberapa kem, dengan tiada satu pun mendapat majoriti, menyebabkan kemungkinan kelumpuhan politik dan ketegangan, yang berisiko menangguhkan reformasi untuk membawa Lubnan keluar daripada keruntuhan ekonomi.

(Menteri Dalam Negeri Lubnan,  Bassam Mawlawi bercakap semasa sidang akhbar mengenai pilihan raya Parlimen Lubnan, di Kementerian Dalam Negeri di Beirut, Lubnan/ AP)

Dalam beberapa keputusan mengejutkan, pendatang baharu politik menewaskan ahli politik Druze yang sealiran Hizbullah, Talal Arslan, yang juga pewaris dinasti politik tertua Lubnan.Sekutu utama Hizbullah lain yang turut kehilangan kerusi termasuklah ahli politik Sunni, Faisal Karami, yang juga daripada keluarga dinasti politik Lubnan.Meskipun pilihan raya 2018 merapatkan Lubnan dalam kalangan negara Syiah diketuai Iran, keputusan terbaharu itu mungkin membuka peluang untuk Arab Saudi memperkukuh pengaruh di Lubnan, yang sejak sekian lama menjadi medan persaingan negara serantau dengan Iran. - REUTERS


Trak, kapal dipenuhi gandum terkandas di Pelabuhan India

AHMEDABAD, 17 Mei- Ratusan ribu tan gandum terkandas di sebuah pelabuhan utama di India hari ini, selepas New Delhi melarang eksport produk itu berikutan kebimbangan terhadap inflasi dan keselamatan makanan.Minggu lalu, India, negara pengeluar gandum kedua terbesar dunia, menetapkan peniaga tidak boleh lagi memeterai perjanjian baharu eksport tanpa mendapat kelulusan kerajaan.Pengumuman mengejut itu menyebabkan situasi kucar-kacir di pelabuhan Kandla di Gujarat, di mana kira-kira 4,000 trak terkandas di bahagian luar, kata pengendali pelabuhan.Empat kapal yang dipenuhi separuh muatan sekitar 80,000 tan gandum turut berlabuh di situ.Pengendali pelabuhan berkata, trak yang tiba sebelum 13 Mei, tarikh pengumuman larangan eksport, dibenarkan memuat naik gandum ke kapal untuk dibawa ke negara lain termasuk Mesir dan Korea Selatan di bawah perjanjian sebelum ini."Bagaimanapun, trak yang dipenuhi gandum yang tiba ke pelabuhan selepas 13 Mei terpaksa berpatah balik dengan komoditi itu," kata jurucakap pengendali Badan Amanah Pelabuhan Deendayal, Om Prakash Dadlani.

(Ratusan ribu tan gandum terkandas di sebuah pelabuhan utama di India selepas New Delhi melarang eksport produk itu berikutan kebimbangan terhadap inflasi dan keselamatan makanan/ AFP)

Dewan Perdagangan Gandhidham menganggarkan kira-kira 400,000 tan gandum dari Punjab, Haryana, Madhya Pradesh dan negeri lain yang menanam gandum, terkandas.Presiden Dewan Perdagangan Gandhidham, Teja Kangad, berkata antara 500 hingga 700 gudang berhampiran pelabuhan dipenuhi dengan gandum untuk dieksport.Katanya, kerajaan sepatutnya memberikan notis awal sebelum mengumumkan larangan berkenaan."Ini menyebabkan situasi kucar-kacir dan menyebabkan ketidaktentuan pada trak dan peniaga dan tidak tahu apa akan jadi pada barangan. Gandum juga tidak boleh disimpan lama," katanya. - AFP


Dasar COVID Sifar China jejas pemulihan sektor penerbangan Asia: IATA

CHANGI, 17 Mei - Dasar COVID Sifar yang dilaksanakan oleh China akan menghalang pemulihan sepenuhnya sektor penerbangan di rantau Asia-Pasifik.Ketua Pengarah Persatuan Pengangkutan Udara Antarabangsa (IATA), Willie Walsh berkata, pemulihan sektor yang sudah agak perlahan, akan menjadi lebih suram berikutan tindakan Beijing itu."Dua tahun lepas adalah tempoh yang sukar bagi syarikat penerbangan. Tetapi kami melihat tanda-tanda pemulihan sekarang."Malangnya, pemulihan rantau Asia-Pasifik akan ketinggalan disebabkan gara-gara strategi China untuk terus mengejar COVID Sifar," katanya dalam persidangan penerbangan di Singapura.

(Ketua Pengarah Persatuan Pengangkutan Udara Antarabangsa (IATA), Willie Walsh/REUTERS)

Keputusan China untuk kekal dengan COVID Sifar telah meletakkannya bertentangan dengan banyak negara di Asia yang telah mula membuka semula sempadan dan menggugurkan keperluan kuarantin dan ujian saringan dalam beberapa bulan kebelakangan ini. -AFP


PM Sri Lanka ingatkan rakyat siap sedia tempuh kesusahan untuk tempoh dua bulan lagi

NEW DELHI, 17 Mei- Perdana Menteri baharu Sri Lanka, Ranil Wickremesinghe mengingatkan rakyatnya supaya bersiap sedia menghadapi kesusahan untuk tempoh sekurang-kurangnya dua bulan lagi susulan krisis kewangan negara yang belum pernah berlaku sebelum ini.Wickremesinghe berkata "adalah menjadi satu cabaran bagi perbendaharaan mencari AS$1 juta" berbanding rizab pertukaran asing negara sebanyak AS$7.5 bilion pada November 2019.Kementerian Kewangan mendapati sukar untuk mengumpul AS$5 juta bagi tujuan mengimport gas, katanya.Rakyat Sri Lanka menyuarakan bantahan terhadap cara kerajaan mengendalikan krisis ekonomi sejak beberapa minggu lalu hingga menyebabkan kekurangan bahan api, ubat-ubatan dan barangan keperluan lain."Kita perlu dapatkan kira-kira AS$75 juta dalam tempoh beberapa hari akan datang. Pada masa ini, kita hanya mempunyai bekalan petrol untuk satu hari. "Terdapat kekurangan ketara dalam bekalan ubat-ubatan penting termasuk melibatkan penyakit jantung serta peralatan pembedahan. “Bayaran belum dijelaskan kepada pembekal ubat, peralatan perubatan, dan makanan untuk pesakit sejak empat bulan lepas. Hutang terkini berjumlah SLR 34 bilion (kira-kira AS$94 juta)," katanya.

Di tengah-tengah kemarahan dan tunjuk perasaan semakin meningkat, Wickremesinghe memikul tugas sebagai Perdana Menteri menggantikan Mahinda Rajapaksa yang meletak jawatan pada 9 Mei.Wickremesinghe dalam ucapannya mencadangkan beberapa langkah bagi menangani krisis antaranya mencetak wang, penswastaan Syarikat Penerbangan Sri Lanka dan bajet alternatif baharu."Beberapa bulan akan datang adalah tempoh sukar dalam hidup kita. Kita mesti mempersiapkan diri untuk berkorban dan berdepan cabaran dalam tempoh sukar ini," katanya.


Korea Utara catat enam lagi kematian di tengah peningkatan kes COVID-19

SEOUL, 17 Mei- Korea Utara hari ini melaporkan enam lagi kematian disyaki akibat jangkitan COVID-19 dan negara ini mengerahkan tentera untuk membekalkan ubat ke farmasi di Pyongyang, lapor Agensi Berita Yonhap.Menurut maklumat ibu pejabat pencegahan wabak, enam kematian dilaporkan setakat pukul 6.00 petang semalam menjadikan jumlah korban meningkat kepada 56, memetik Agensi Berita Pusat Korea (KCNA). Pemimpin Korea Utara, Kim Jong-un sebelum ini telah mengarahkan sistem bekalan ubat diperkasa dan tentera digerakkan bagi menstabilkan bekalan ubat.Kilang farmaseutikal di seluruh negara telah meningkatkan pengeluaran dan kira-kira 11,000 pegawai, tenaga pengajar dan pelajar institusi perubatan dikerahkan untuk membantu merawat pesakit bergejala.

Jumlah kes yang mempunyai simptom demam mencapai lebih 1.48 juta menyaksikan lebih 819,090 pesakit pulih dan sekurang-kurangnya 663,910 lagi sedang dirawat. Khamis lalu, Korea Utara melaporkan kes pertama selepas mendakwa negara ini bebas COVID-19 selama lebih dua tahun.


Elisabeth Borne dilantik sebagai Perdana Menteri Perancis

PARIS, 17 Mei- Elisabeth Borne menjadi wanita kedua di Perancis dilantik sebagai Perdana Menteri.Borne, 61 tahun menggantikan Jean Castex yang meletak jawatan selepas pemilihan semula Presiden Emmanuel Macron bulan lepas.

Dengan perkembangan itu, Macron dan Borne dijangka melantik kerajaan penuh dalam beberapa hari akan datang.

Beliau telah berkhidmat sebagai Menteri Buruh dalam kerajaan Macron sejak 2020. Sebelum itu, Borne adalah Menteri Pengangkutan dan kemudian Menteri Peralihan Ekologi yang juga di bawah Macron.Beliau juga adalah teknokrat yang berpengalaman.Wanita pertama yang dilantik Perdana Menteri Perancis adalah Edith Cresson yang memegang jawatan itu pada 1991.


Arab Saudi bercadang wajibkan cuti mingguan dua hari kepada pekerja swasta

RIYADH, 17 Mei- Kerajaan Arab Saudi bercadang mewajibkan pekerja swasta diberi cuti mingguan dua hari.Untuk itu, mereka sedang mengkaji prospek untuk meminda undang-undang buruh."Pindaan selari dengan strategi pasaran digariskan Wasan 2030. Penguatkuasaan cuti mingguan membolehkan negara arab itu menjadi destinasi pelaburan pekerjaan yang menarik," menurut Kementerian Sumber Manusia dan Pembangunan Sosial dalam satu kenyataan.Kementerian mengkaji peraturan bagi meningkatkan waktu bekerja harian bagi membolehkan cuti mingguan ditambah.Berdasarkan undang-undang sedia ada pekerja dilarang bertugas lebih lapan jam sehari atau 48 jam seminggu.Ia bagaimanapun dikurangkan pada bulan Ramadan dengan maksimum 6 jam sehari atau 46 jam seminggu.Kementerian dijangka meminda undang-undang bagi membolehkan waktu bekerja maksimum dilanjutkan kepada 10 jam sehari atau 60 jam seminggu.


McDonald's kembali beroperasi di Rusia

NEW YORK, 17 Mei- Selepas menggantung operasi di Rusia Mac lalu, syarikat makanan segera gergasi, McDonald's mengumumkan untuk menjual perniagannya di negara berkenaan.Tindakan dibuat sebagai tanda protes kepada pencerobohan Moscow ke atas Kiev.Pengumuman itu menyaksikan perniagaan syarikat Amerika itu selama 30 tahun di negara terbabit berakhir.Ini bermakna pengantungan operasi 850 restorannya di negara itu sejak Mac lalu bersifat kekal.Ia memberi kesan langsung kepada 62,000 pekerja di seluruh negara.

(Set makanan segera keluaran McDonald's cukup popular di seluruh negara/AFP)

Dalam satu kenyataan, McDonald's memaklumkan pengunduran dibuat kerana tindakan Rusia ke atas Ukraine tidak selari dengan nilai diamalkan syarikat.Syarikat restoran itu bercadang menjual perniagaan kepada syarikat tempatan.Sebelum ini beberapa syarikat ternama lain turut mengambil tindakan keluar dari pasaran Rusia. McDonald's mula membuka perniagannya di negara terbabit pada 1990.


Ribut pasir di Baghdad, beberapa fasiliti perkhidmatan ditutup

BAGHDAD, 17 Mei- Beberapa lapangan terbang, sekolah, universiti dan pejabat kerajaan di Iraq ditutup susulan kejadian ribut pasir.Ia merupakan bencana alam ke lapan melanda negara terbabit sejak pertengahan bulan lalu.Fenomena terbaru itu menyaksikan keadaan bertukar kepada jingga.Debu kuning turut dilihat melitupi bumbung kereta dan rumah.

Ribut pasir mengakibatkan jarak penglihatan terhad kepada hanya 300 meter.Ekoran itu, beberapa sektor di tujuh daripada 18 wilayah di Iraq diarah tutup."Orang ramai diingatkan agar berwaspada kerana ia mempunyai risiko kepada kesihatan terutama golongan warga emas," kata Kementerian Kesihatan menerusi satu kenyataan.Ribut pasir merupakan sesuatu yang lazim berlaku di Asia Barat.Namun, ia semakin kerap terjadi sejak beberapa tahun lalu. Dalam kejadian sebelum ini, ribut pasir menyebabkan kematian satu individu.5,000 penduduk turut dimasukkkan ke hospital akibat masalah pernafasan.


14 maut dalam tragedi kemalangan bas langgar papan iklan di Jawa Timur

JAWA TIMUR, 17 Mei- Sekurang-kurangnya 14 orang maut manakala 19 lagi cedera apabila sebuah bas yang membawa pelancong tempatan melanggar papan iklan dalam kejadian di Jawa Timur, Indonesia awal pagi tadi.Bas yang membawa 31 penumpang serta pemandu dan seorang kru itu melanggar tiang papan iklan sebelum berpusing di atas lebuh raya yang menghubungkan Mojokerto ke Surabaya.Pegawai kerajaan tempatan, Ridwan Mubarun berkata mangsa yang berasal dari Benowo dalam perjalanan pulang ke rumah selepas bercuti di Dataran Tinggi Dieng kira-kira 400 kilometer di Jawa Tengah.Ketua polis Mojokerto, Rofiq Ripto Himawan berkata pihak berkuasa masih menyiasat punca nahas itu.

Menurutnya, seramai 14 individu maut dan 19 lagi mengalami kecederaan kecil dan serius.Terdahulu, seorang jurucakap polis Jawa Timur mendakwa kejadian itu berpunca daripada kesalahan pemandu yang dipercayai keletihan atau mengantuk.Satu laporan polis menyatakan cuaca dan trafik berada dalam keadaan baik ketika nahas itu berlaku pagi tadi.


Singapura catat kes terbaharu libatkan varian BA.4 dan BA.5

SINGAPURA, 16 Mei- Singapura merekodkan kes COVID-19 jangkitan tempatan melibatkan dua kes varian BA.4, dan satu kes varian BA.5, menurut Kementerian Kesihatan (MOH) hari ini.Memetik laman sesawang MOH, ia merupakan kes komuniti pertama yang disahkan membabitkan varian BA.4 dan BA.5.Pusat Pencegahan dan Kawalan Penyakit Eropah baru-baru ini mengklasifikasikannya sebagai Varian Membimbangkan (VOC).Varian BA.4 dan BA.5 dikesan melalui ujian terhadap sampel positif tindak balas rantai polimerase (PCR) serta disahkan melalui penjujukan genom (WGS).“Semua kes sama ada tanpa gejala atau mempunyai simptom ringan seperti demam, batuk, hidung berair, sakit tekak dan tidak memerlukan kemasukan ke hospital,“Mereka telah lengkap divaksinasi, dan menerima dos penggalak mereka,” menurut kenyataan itu.Ketiga-tiga kes telah menjalani kuarantin kendiri setelah diuji positif COVID-19.

Varian BA.4 dan BA.5 pertama kali dilaporkan di Afrika Selatan pada awal 2022 dan sejak itu menjadi varian dominan. Kedua-dua varian mengandungi mutasi spike protein dan dilihat menjejaskan sistem imun dan kadar keberjangkitan lebih tinggi berbanding BA.1 dan BA.2 yang menyebabkan gelombang Omicron awal tahun ini.Memetik Pertubuhan Kesihatan Sedunia (WHO), sekurang-kurangnya 1,000 kes BA.4 dan BA.5 telah dilaporkan di sekurang-kurangnya 16 negara setakat 11 Mei 2022.“Kami akan meningkatkan pengawasan dan terus memantau penularan BA.4 dan BA.5 di Singapura,” tambah kementerian berkenaan. -AFP


Pesawat pertama Yemen berlepas ke Jordan setelah enam tahun ditutup

SANAA, 16 Mei- Pesawat yang masuk ke kawasan dikuasai pemisah di Yemen hujung bulan lalu berlepas keluar dari negara terbabit.Ia merupakan pesawat komersial pertama ke kawasan berkenaan dalam tempoh hampir enam tahun.Pesawat berkenaan berlepas ke Jordan pagi tadi .Sebelum terbang, pesawat itu turut diberi penghormatan dengan pancuran air dari trak bomba.Pesawat membawa bersama 126 penumpang rakyat Yaman.

(Kakitangan teknikal dan perkhidmatan mengelilingi penerbangan pertama Yemen Airways dalam tempoh enam tahun di landasan lapangan terbang Sanaa di ibu negara Yaman. /AFP)

Mereka termasuk pesakit yang perlu menerima rawatan di luar negara.Lapangan terbang Sanaa ditutup untuk pesawat komersial sejak 2016 susulan serangan udara oleh pakatan tentera diketuai Arab Saudi.Penerbangan yang baru berlepas dari kawasan bergolak itu menandakan harapan buat rakyat Yaman untuk melihat kedamaian dihasilkan. -AFP


Pasangan kembar siam berjaya dipisahkan di Yemen

RIYADH, 16 Mei- Pasangan kembar siam dari kawasan konflik di Yemen berjaya diasingkan dalam satu prosedur pembedahan.Pembedahan dilaksanakan kumpulan doktor Arab Saudi.Pasangan bayi itu berjaya dipisahkan dalam pembedahan yang berlangsung selama 15 jam.Menurut media tempatan, prosedur disertai 24 doktor dan dilaksanakan dalam empat fasa pembedahan.

(Keadaan pasangan bayi kembar sebelum berjaya dipisahkan pakar perubatan Yaman. /AFP)

Kumpulan pengamal perubatan itu menyifatkannya sebagai antara pembedahan paling rumit dalam sejarah.Pasangan bayi bernama Yussef dan Yassin itu memiliki beberapa organ yang bercantum. -AFP